title: Taitoluistelun maailmanmestaruuskilpailut

text: Taitoluistelun maailmanmestaruuskilpailuja on järjestetty vuodesta 1896 alkaen, jolloin ne järjestettiin Pietarissa, Venäjän keisarikunnan pääkaupungissa. MM-kilpailujen alkuaikoina maailmanmestaruudesta kilpailivat vain miehet. Naisten yksinluistelu oli ensimmäistä kertaa kisaohjelmassa vuonna 1906, jolloin kilpailut järjestettiin Sveitsin Davosissa. Pariluistelu on ollut kisaohjelmassa vuodesta 1908 ja jäätanssi vuodesta 1952.


text: MM-kilpailut ovat jääneet väliin viitenätoista vuonna. Vuosina 1915–1921 niitä ei järjestetty ensimmäisen maailmansodan vuoksi ja vuosina 1940–1946 toisen maailmansodan vuoksi. Vuonna 1961 kilpailut peruttiin vakavan lento-onnettomuuden vuoksi. Sabena-lentoyhtiön lennon 548 syöksyttyä maahan Brysselissä 15. helmikuuta 1961, surmansa sai yhteensä 73 ihmistä, mukana Prahan MM-kilpailuihin matkalla ollut Yhdysvaltain taitoluistelujoukkue.


text: Yksittäisistä maista MM-kilpailut on järjestetty useimmin Sveitsissä, jossa on kilpailtu yhteensä 16 kertaa mutta joinakin vuosina pelkästään miesten, naisten tai parien kilpailussa. Davos on ollut isäntäkaupunki 11 kertaa, Geneve kahdesti sekä Sankt Moritz, Zürich ja Lausanne kerran. Ruotsissa on kilpailtu 15 kertaa, Saksassa ja Yhdysvalloissa 13 kertaa sekä Kanadassa kymmenen kertaa. Saksan kaupungeista Berliini on ollut isäntänä kuudesti ja Yhdysvaltain kaupungeista Colorado Springs viidesti.


text: Miesten yksinluistelussa eniten maailmanmestaruuksia voittanut urheilija on ruotsalainen Ulrich Salchow, joka voitti vuosina 1901–1905 ja 1907–1911 kymmenen maailmanmestaruutta. Muita yksinluistelussa menestyneitä miehiä ovat muun muassa seitsemän kertaa maailmanmestaruuden voittanut itävaltalainen Karl Schäfer, viisi kertaa mestaruuden voittanut yhdysvaltalainen Dick Button sekä neljä kertaa maailmanmestaruuden voittaneet itävaltalainen Willy Böckl, yhdysvaltalainen Hayes Alan Jenkins, yhdysvaltalainen Scott Hamilton, kanadalainen Kurt Browning ja venäläinen Aleksei Jagudin. Naisista menestynein yksinluistelija on norjalainen Sonja Henie, joka voitti vuosina 1927–1936 kymmenen yksinluistelun maailmanmestaruutta. Muita yksinluistelussa menestyneitä naisia ovat muun muassa viisi mestaruutta voittaneet itävaltalainen Herma Szabo, yhdysvaltalainen Carol Heiss ja yhdysvaltalainen Michelle Kwan sekä neljä mestaruutta voittaneet unkarilainen Lily Kronberger ja saksalainen Katarina Witt.


title: Sam Brownback

text: Samuel Dale ”Sam” Brownback (s. 12. syyskuuta 1956 Garnett, Kansas, Yhdysvallat) on yhdysvaltalainen poliitikko republikaanisesta puolueesta. Vuoden 1996 lopusta vuoden 2011 alkuun hän oli Yhdysvaltain kongressin senaattori Kansasin osavaltiosta. Hänestä tuli Kansasin kuvernööri tammikuussa 2011.


title: Sam Brownback

text: Brownback toimi tammikuusta 1995 alkaen Yhdysvaltain edustajainhuoneen jäsenenä Kansasin 2. vaalipiiristä voitettuaan marraskuun 1994 vaaleissa demokraattiehdokas John W. Carlinin, entisen kuvernöörin. Hän ei pyrkinyt jatkokaudelle vuonna 1996, vaan lähti tavoittelemaan paikkaa Yhdysvaltain senaatissa pitkäaikaisen senaattorin Bob Dolen erottua kesken kauden. Hän voitti republikaanien esivaaleissa vastaehdokkaansa Sheila Frahmin, joka toimi lyhyen aikaa senaattorina Dolen eron jälkeen, ja marraskuun 1996 yleisissä vaaleissa demokraattien Jill Dockingin. Yleisissä vaaleissa vuonna 1998 Brownback voitti demokraattisen puolueen ehdokkaan Paul Felecianon prosentein 65–32. Vuonna 2004 hän voitti demokraattisen puolueen ehdokkaan Lee Jonesin niin ikään selvin prosenttiluvuin, 69–27.


title: Sam Brownback

text: Brownback ei pyrkinyt vuonna 2010 enää kolmannelle täydelle kuusivuotiskaudelle senaattorina, vaan lähti tavoittelemaan Kansasin kuvernöörin virkaa. Hänet valittiin kuvernööriksi selvin luvuin: hän sai marraskuussa 2010 noin 63 prosenttia äänistä ja päävastaehdokas, demokraatti Tom Holland noin 32 prosenttia.


title: Sam Brownback

text: Hän ilmoitti tavoittelevansa ehdokkuutta Yhdysvaltain vuoden 2008 presidentinvaaleissa, mutta luopui kisasta jo edellisen vuoden puolella.


title: Sam Brownback

text: Uskonnollinen Brownback kasvatettiin metodistiksi, mutta hän liittyi myöhemmin fundamentalistiseen Topeka Bible Churchiin ennen kääntymistään katolilaisuuteen 2002. Hän on myös ilmoittanut ettei usko evoluutioon.


title: Rein–Neckar

text: Rein-Neckar (saks. "Rhein-Neckar") tai Rein-Neckar-kolmio ("Rhein-Neckar-Dreieck") on alue Saksan lounaisosassa, Baden-Württembergin, Rheinland-Pfalzin ja Hessenin osavaltioissa. Virallisesti se lasketaan metropolialueeksi. Reinin-Neckarin alue vastaa osapuilleen historiallista Kurpfalzin maakuntaa ja muodostuu Mannheimin, Ludwigshafenin ja Heidelbergin suurkaupungeista ympäristöineen. Yhteensä Rein-Neckar-kolmiossa asuu noin 2,4 miljoonaa ihmistä. Nimensä alueelle antavat joet Rein ja Neckar, jotka yhdistyvät Mannheimin kohdalla.


title: Rein–Neckar

text: Rein-Neckar-kolmioon kuuluvat seuraavat piirittömät kaupungit ja piirikunnat:


title: Dirke

text: Dirke () oli kreikkalaisessa mytologiassa Lykoksen puoliso ja Antiopen, jonka Zeus saattoi raskaaksi, täti. Antiope pakeni häpeäänsä kuningas Epopeuksen luo Sikyoniin, josta Lykos lähti hakemaan hänet väkivalloin takaisin. Paluumatkan aikana tämä synnytti kaksoispojat Amfionin ja Zethoksen. Takaisin kotiinsa päästyään Lykos luovutti Antiopen vaimonsa Dirken huostaan. Dirke kuitenkin vihasi Antiopea ja kohteli tätä julmasti aina siihen saakka, kunnes Antiope onnistui pakenemaan.


title: Dirke

text: Euripideen näytelmässä "Antiope" Antiope pakenee takaisin luolaan, jossa Amfion ja Zethos olivat syntyneet. Kaksoset kuitenkin kieltäytyvät hänen pyynnöistään huolimatta myöntämästä hänelle turvapaikkaa, mutta kun Dirke saapuu ja nähdessään Antiopen määrää tämän surmattavaksi, kaksoset vakuuttuvat siitä, että Antiope on heidän äitinsä kuten heidät kasvattanut paimen väittää. Niinpä he tappavat Dirken sitomalla tämän kiinni härän sarviin.


title: Dirke

text: Dirke oli omistautunut Dionysos-jumalalle, joka synnytti lähteen siihen kohtaan, jossa Dirke kuoli.


title: Tory Belleci

text: Salvatore "Tory" Paul Belleci (s. 30. lokakuuta 1970 Monterey, Kalifornia) on yhdysvaltalainen elokuvaohjaaja ja mallirakentaja. Hänet tunnetaan parhaiten työstään Discovery Channelin "Myytinmurtajat"-televisiosarjassa. Hän on myös työskennellyt Industrial Light and Magicille elokuvissa "Pimeä uhka" ja "Kloonien hyökkäys".


title: Tory Belleci

text: Bellecilla on pitkä historia tulen ja räjähteiden kanssa työskentelemisestä. Varhaisiässä Bellecin isä opetti häntä rakentamaan Molotovin cocktailin eli polttopullon. Myöhemmin hän rakensi kotioloissa liekinheittimen ja sitä käyttäessään hän sytytti vahingossa pienen osan talostaan tuleen. 19-vuotiaana Bellecin rakentama putkipommi räjähti hänen vanhempiensa kodin luona Seasiden kaupungissa Kaliforniassa. Paikalle tullut poliisi pidätyksen sijaan kehotti Belleciä löytämään laillisen tavan työskennellä räjähdysten parissa.


title: Tory Belleci

text: Tory kertoo olleensa erittäin kiinnostunut erikoistehosteista tehtyään lukiossa esitelmän elokuvien erikoistehosteista.


title: Tory Belleci

text: Suoritettuaan San Franciscon yliopiston elokuvakoulun hän aloitti vuonna 1994 työt Jamie Hynemanin pienessä tuotantoyhtiössä. Aluksi hän työskenteli lavastajana, juoksupoikana ja siivoojana mutta hän yleni nopeasti työssään. Muutamia vuosia myöhemmin hän aloitti työskentelyn Industrial Light and Magicille, hän työskenteli ILM:lle kahdeksan vuotta mallien rakentajana, kuvanveistäjänä ja maalarina. Vuonna 2003 Tory aloitti työt Discovery Channelille.


title: Tory Belleci

text: Tory Bellecin Kotisivut Tory Belleci MySpacessa Tory Belleci IMDb:ssä


title: Nordic Innovation

text: Nordic Innovation (vuoteen 2011 saakka Pohjoismainen innovaatiokeskus) on Pohjoismaiden ministerineuvoston yhteistyöorganisaatio, jonka tavoitteena on edistää pohjoismaisten yritysten innovaatioita ja rajat ylittävää yhteistyötä ja kaupankäyntiä. Se on jatkumoa vuonna 1973 perustetulle pohjoismaiselle teollisuusrahastolle.


title: Nordic Innovation

text: Organisaation tarkoituksena on auttaa yrityksiä saamaan innovaatiotukea muissa maissa ja siten kehittää Pohjoismaiden roolia hyvin toimivana sisäisenä markkinana ja rajattomana alueena, jossa ei esiinny kansojen välisiä esteitä pätevyyden, ideoiden, ihmisten tai tuotteiden vapaalle liikkuvuudelle.


title: Anders Hallgren

text: Anders Hallgren on ruotsalainen koirapsykologi ja kirjailija. Hän on yksi maailman ensimmäisistä koirapsykologeista ja oli perustamassa alan koulutusta Ruotsiin 1980. Hän on työskennellyt koirien parissa lähes 40 vuotta, ja on tunnettu pehmeistä ja positiivisista koulutusmenetelmistään. Hän on kirjoittanut koirankoulutuksesta ja koirien käyttäytymisestä yli 20 kirjaa.


title: Anders Hallgren

text: Anders Hallgrenin suomeksi käännetyt teokset:


title: Anders Hallgren

text: Anders Hallgren


title: Black Dawn – musta aamunkoitto

text: Black Dawn – musta aamunkoitto () on vuonna 2005 suoraan DVD:lle julkaistu yhdysvaltalainen toimintaelokuva. Elokuvan ohjasi Alexander Gruszynski ja pääosassa ovat muun muassa Steven Seagal ja Tamara Davies.


title: Black Dawn – musta aamunkoitto

text: Salainen agentti Jonathan Cold työskentelee valepuvussa löytääkseen asekauppiaan, joka aikoo myydä atomipommin itäeurooppalaiselle terroristiryhmälle. Cold kuitenkin paljastuu asekauppiaan kidnapattua hänen entisen oppilaansa Amanda Hayesin. Coldin täytyy ensin vapauttaa Hayes, minkä jälkeen he alkavat yhdessä etsiä pommia.


title: Ekologinen genetiikka

text: Ekologinen genetiikka () on yleistäen ekologisen ja geneettisen tutkimuksen toisiinsa yhdistävä ala eli se tutkii eliöiden ja populaatioiden sopeutumista erilaisiin ympäristöihin ja ympäristön vaikutusta geneettisen rakenteen muutokseen tai pysyvyyteen. Useiden sukupolvien pituiset ympäristön muutokset muuttavat populaation geneettistä rakennetta, eli ekologinen genetiikka tutkii juuri muun muassa näistä ympäristön paineista johtuvia geneettisiä muutoksia tai eroja.


title: Ekologinen genetiikka

text: Ekologisessa genetiikassa populaatioiden tasolla Hardyn–Weinbergin lakiin liitetään populaation kasvua kuvaava eksponentiaalinen tai logistinen komponentti, jolloin ympäristön populaatiota rajoittava paine otetaan huomioon. Alan peruskäsitteitä ovat muun muassa genotyyppi ja fenotyyppi eli perimä ja ilmiasu. Fenotyyppiin vaikuttaa lisäksi epälineaarinen muuntelukomponentti ”genotyypin ja ympäristön yhteisvaikutus” eli erilaiset genotyypit reagoivat eri tavoin ympäristön muutoksiin.


title: Ekologinen genetiikka

text: Ekologisen genetiikan voidaan jokseenkin sanoa olevan melko vanha ala. Ranskalainen kasvitieteilijä Henri-Louis Duhamel du Monceau teki jo 1700-luvun puolivälissä tutkimusta kasvien ja puiden sopeutumisesta ilmastoon. Hän huomasi lajien sopeutuneen tarkasti paikalliseen ilmastoon. Sopeutumisen perinnöllinen tausta selvitettiin vasta myöhemmin. Alan eräs tärkeä teos on englantilaisen E. B. Fordin "Ecological Genetics" vuodelta 1964. Ford korostaa teoksessa ekologisen genetiikan olevan muuta kuin populaatiogenetiikka tai evolutiikka.


title: Polar

text: Polar tarkoittaa seuraavia asioita:


title: Kauko Rastas

text: Kauko Rastas (s. 4. marraskuuta 1925 Rautu – 7. maaliskuuta 2007 Tammisaari) oli suomalainen yritysjohtaja ja vuorineuvos.


title: Kauko Rastas

text: Menetetystä Karjalasta kotoisin ollut Rastas valmistui rakennusinsinööriksi. Hän sai 1952 kutsun rakennusyhtiöön Insinööritoimisto Yrjö Karjalainen, josta 1964 tuli Polar-rakennusosakeyhtiö. Rastas oli mukana myös nykyisen Ramirentin perustamisessa, sillä vuonna 1955 hän perusti yhdessä Lauri Jämsän ja Reijo Lepäsmaan kanssa yhtiön nimeltä Rakennusmies.


title: Kauko Rastas

text: Rastas liikkui vallan huipun tuntumassa. Hän kuului presidentti Urho Kekkosen sisäpiiriin ja oli tämän henkilökohtainen ystävä. Sillä oli vaikutusta, että suomalaiset saivat merkittäviä rakennushankkeita Neuvostoliitosta. Hän jäi eläkkeelle 1983, mutta oli vielä Polarin hallitusten puheenjohtaja vuoteen 1986.


title: Kauko Rastas

text: Neuvostoliittoon tapahtuva rakennusprojektivienti laajeni 1970-luvun alussa. Sitä varten syntyi 1970-luvun idän rakennusprojekteja varten työyhteenliittymä Finn-Stroi, joka oli Kauko Rastaan luomus. Hän toimi sen hallituksen puheenjohtajana 1972–1987. Lopulta mukana olivat Suomen kaikki suurimmat rakennusyhtiöt. Keskeisiä Neuvostoliiton rakennuskohteita olivat Enso ja Kostamus.


title: Kauko Rastas

text: Hän sai vuorineuvoksen arvon (1974) ja Suomen Leijonan Ritarikunnan 1. luokan komentajamerkin. Hänet vihittiin kunniatohtoriksi.


title: Kauko Rastas

text: Vuoden 1982 presidentinvaalien alla Rastas oli yksi näkyvimmistä Ahti Karjalaisen presidenttiehdokkuuden tukijoista.


title: Lata Mangeshkar

text: Lata Mangeshkar (s. 28. syyskuuta 1929) on intialainen laulaja. Hän on keskittynyt paikalliseen elokuvamusiikkiin.


title: Lata Mangeshkar

text: Indoressa syntynyt Mangeshkar kuuluu Bollywoodin huomattavimpiin laulajiin. Vuosikymmeniä kestäneen uransa aikana hän on laulanut musiikkia ainakin 20 Intian kielellä.


title: Lata Mangeshkar

text: Mangeshkar lauloi vuonna 1942 ensimmäisessä elokuvassaan, josta laulu kuitenkin poistettiin, koska isä Deenanath Mangeshkar ei ollut innostunut ideasta. Hän kuoli pian sydänsairauteen, ja Mangeshkar nousi maineeseen vielä saman vuosikymmenen kuluessa.


title: Lata Mangeshkar

text: Mangeshkar on voittanut Filmfare Awards -palkinnon useaan otteeseen ja jatkanut uraansa 2000-luvulle saakka.


title: Lata Mangeshkar

text: Mangeshkar kuului Freddie Mercuryn (1946–1991) musiikillisiin vaikuttajiin.


title: Annalan kotiseutumuseo

text: Annalan kotiseutumuseo on entisajan tavaroita esittelevä kotiseutumuseo Pyhäjoella Pohjois-Pohjanmaalla. Pyhäjoella vuonna 1957 pidetyn pitäjänäyttelyn museo-osaston esineistä alkanut kotiseutumuseohanke toteutui vuonna 1963, jolloin Annalan kotiseutumuseo avattiin yleisölle.


title: Annalan kotiseutumuseo

text: Annalan talon syntyvaiheet sijoittuvat 1500-1600-luvuille. Annalaa ovat isännöineet mm. pitäjänkirjuri Erik Zimmermann ja kanttori Tuomas Cannelin. Maata oli enimmillään 1 000 hehtaaria. Annala siirtyi Pyhäjoen kunnan omistukseen 1930-luvulla. Annalan maita hoiti tuolloin pehtoori Hannes Kopsakangas. Annalaan siirrettiin myös kunnantoimisto ja mm. kansanhuolto. Kunnallinen keskikoulu aloitti toimintansa 1960-luvun alussa Annalassa. Uuden koulun valmistuttua Annala muuttui museoksi vuonna 1963.


title: La Cabaña

text: La Cabanã, viralliselta nimeltään Fortaleza de San Carlos de la Cabaña, on vanha espanjalaishallinnon aikainen linnoitus Havannassa Kuubassa. Sen rakennustyöt aloitettiin 1763 kuningas Kaarle III:n aikana ja saatiin päätökseen 1774, jolloin se oli uuden maailman suurin sotilaallinen rakennelma.


title: La Cabaña

text: Espanjalaiset ja myöhemmin kuubalaiset käyttivät linnoitusta vankilana. Kuuban vallankumouksen jälkeen tammikuussa 1959 Che Guevara nimitettiin linnakkeen komentajaksi. Seuraavien viiden kuukauden aikana (2.1.1959–12.6.1959) Guevara valvoi ja toteutti linnakkeessa oikeudenkäyntejä ja teloituksia, joissa syytettiin ja tuomittiin entisiä Batistan hallinnon virkamiehiä ja salaisen poliisin kommunisminvastaisen jaoston (BRAC) jäseniä.


title: La Cabaña

text: La Cabanã on nykyään osa laajempaa historiallista puistoa, johon kuuluu myös läheinen El Moron linnoitus. Linnoituksessa on useita museoita, jotka ovat avoinna turisteille.


title: Euthyfronin dilemma

text:
Euthyfronin dilemma on Platonin dialogissa "Euthyfron" ilmenevä moraalia käsittelevä pulma, jonka mukaan se on myös nimetty. Dialogissa Platonin päähahmo Sokrates esittää kysymyksen:
Jos ensiksi mainittu mielipide on oikein, se osoittaa, että hyvä on riippumaton jumalista. Jos jälkimmäinen pitää paikkaansa, on hyvän käsite teennäinen.


title: Euthyfronin dilemma

text: Euthyfronin dilemmaa on käytetty perusteluna sitä vastaan, että moraalisuuteen tarvittaisiin jumala. Pulma osoittaa myös, että jumala ei voi olla moraalin alku ja juuri ilman että moraalista tulee jotain teennäistä.


title: Moses Hardy

text: Moses Hardy (6. tammikuuta 1893 tai 1894 – 7. joulukuuta 2006) oli poikkeuksellisen pitkäikäinen yhdysvaltalainen.


title: Moses Hardy

text: Hardysta tuli Yhdysvaltain vanhin mies Fred Halen kuoltua marraskuussa 2004. Hän oli kuollessaan maailman toiseksi vanhin mies Emiliano Mercado del Toron jälkeen.


title: Moses Hardy

text: Moses Hardy oli afroamerikkalainen ja veteraani ensimmäisestä maailmansodasta. Hänen vanhempansa olivat vapautettuja orjia, ja isä oli Hardyn suvun mukaan syntynyt 1820-luvulla.


title: Moses Hardy

text: Hardy syntyi ja kuoli Mississippissä. Hän työskenteli maatilalla, ajoi koulubussia ja myi kosmetiikkaa. Hän sai yhteensä kahdeksan lasta, joista viisi oli elossa vielä vuonna 2006.


title: Moses Hardy

text: Eri lähteissä Hardyn syntymäpäivä vaihtelee hieman. Useimmiten syntymävuodeksi ilmoitetaan 1893, mutta vuoden 1900 väestönlaskenta ja ensimmäisen maailmansodan asiankirjat antavat syntymävuoden 1894. Toisaalta jo vuoden 1910 väestönlaskennassa syntymävuodeksi oli muutettu 1893.


title: Moses Hardy

text: Kuollessaan joulukuussa 2006 Hardy oli näin joko 112- tai 113-vuotias.


Dragon Quest IX: Sentinels of the Starry Skies () on Square Enixin julkaisema ja Level-5:n kehittämä roolipeli, joka julkaistiin vuonna 2009. Peli on "Dragon Quest" -pelisarjan yhdeksäs osa ja ensimmäinen suoraan käsikonsolille julkaistu sarjan peli.


title: Dragon Quest IX: Sentinels of the Starry Skies

text: Pelisarjan säveltäjä Kōichi Sugiyama vahvisti lokakuussa 2006, että "Dragon Quest IX":n kehittäminen oli aloitettu. Sugiyama kertoi "Famitsū"-pelilehdessä, ettei hän tiennyt milloin peli julkaistaisiin. Hän kuitenkin sanoi projektin edistyvän hyvään tahtiin. Joulukuussa 2006 pidetyn "Dragon Quest" -sarjan 20-vuotisjuhlan aikana Square Enix ilmoitti "Dragon Quest IX":n julkaisemisesta yksinoikeudella Nintendo DS:lle. Pelin kerrottiin myös tukevan konsolin Wi-Fi-ominaisuuksia.


text: "Dragon Quest IX":n ilmoitettiin aluksi ilmestyvän vuonna 2007, mutta pelin parantamiseen vaaditun ajan takia julkaisu siirrettiin vuodelle 2008. Ajankohtaa lykättiin sen jälkeen vielä kahdesti: Vuoden 2008 Tokyo Game Show'ssa näytetyssä trailerissa päivämääräksi ilmoitettiin 28. maaliskuuta 2009. Ilmestymispäivä siirrettiin lopulta heinäkuulle, jotta pelattavuutta haitanneet ohjelmointivirheet olisi voitu korjata ajoissa.


text: "Dragon Quest IX":n vaikeustasoa pyrittiin nostamaan sarjan aiemmista peleistä. Peli suunniteltiin myös entistä toiminnallisemmaksi. Square Enixin mukaan uudistetun pelimekaniikan tarkoituksena on herättää kiinnostusta sarjaa kohtaan Japanin ulkopuolella.


text: "Dragon Quest IX":ää myytiin yli 2,3 miljoonaa kappaletta ensimmäisen viikonlopun aikana. Jokainen neljästä "Dragon Quest IX":n arvostelleesta "Famitsūn" toimittajasta antoi pelille täydellisen arvosanan. Aiemmin vain yhdeksän peliä olivat saaneet lehdeltä korkeimman pistemäärän.


title: Fire Emblem: Radiant Dawn

text: Fire Emblem: Radiant Dawn on japanilainen taktinen roolipeli Wiille. Se on kymmenes osa "Fire Emblem" -pelisarjaan ja sarjan ensimmäinen peli Wiille. Peli on tarinaltaan suora jatko-osa Nintendo GameCubelle ilmestyneelle sarjan edelliselle osalle, "lle".


title: Fire Emblem: Radiant Dawn

text: Peliä voi pelata Classic Controllerilla, Wii Remotella sekä GameCuben ohjaimella.


title: Fire Emblem: Radiant Dawn

text: Fire Emblem: Radiant Dawnin taistelut ovat vuoropohjaisia, joissa ohjataan omia joukkoja. Jokaisella omalla hahmolla on omat taidot ja tilastot, kuten level, hyökkäys ja puolustus. Jokaisella on myös oman aseen tyypin taitotaso, jota nostamalla hahmo voi käyttää parempia aseita.


title: Fire Emblem: Radiant Dawn

text: Omista hahmoista kannattaa pitää huolta sillä jos hahmo kuolee taistelussa niin sitä ei voi enää herättää henkiin kuin ottamalla vanhan tallennuksen. Tätä tosin helpottaa myös että taistelun keskellä voi tallentaa.


title: Fire Emblem: Radiant Dawn

text: Rotuja on kaksi. Beorcit, jotka ovat kuten normaalit ihmiset ja käyttävät aseita ja taikoja. Toisena ovat Laguzit, jotka pystyvät muuttamaan muotoaan ihmisestä eläimeksi, mutta eivät käytä aseita. Laguzeilla on kolme eri heimoa: Pedot, Linnut ja Lohikäärmeet. Pedot voivat muuttua kissaksi, tiikeriksi, leijonaksi tai sudeksi. Linnut voivat muuttua haukaksi, korpiksi tai haikaraksi. Lohikäärmeet voivat muuttua punaiseksi lohikäärmeeksi, valkoiseksi lohikäärmeeksi tai mustaksi lohikäärmeeksi.


title: Fire Emblem: Radiant Dawn

text:
Juoni on jaettu neljään eri lukuun.
Tarina alkaa kolme vuotta tapahtuneen Mad King sodan jälkeen. Begnion hallitsee armottomasti Daeinia ja pitää tämän maan asukkaita ala-arvoisina. Kuitenkin Daeinissa on perustettu ryhmä Dawn Brigade joka taistelee Begnionin joukkoja vastaan ja yrittää vapauttaa kansansa.


title: Fire Emblem: Radiant Dawn

text: Crimealaiset epäilevät uuden kuningatar Elincian johtamiskykyä ja pieni ryhmä aikoo aloittaa kapinan ja syöstä Elincian vallasta. Tehtävänä on kukistaa ryhmä ennen kuin ehtii syttyä sisällissota.


title: Kevin Peter Hall

text: Kevin Peter Hall (9. toukokuuta 1955 – 10. huhtikuuta 1991) oli yhdysvaltalainen näyttelijä.


title: Kevin Peter Hall

text: Hall esiintyi huomattavan pituutensa johdosta usein hirviörooleissa, hän oli 2,20 metriä pitkä. Hänellä oli osia muun muassa elokuvissa "Bigfoot ja Hendersonit" (1987), "Predator – saalistaja" (1987) ja "Predator 2" (1990).


title: Kevin Peter Hall

text: Hall meni vuonna 1989 naimisiin Alaina Reedin kanssa ja he saivat kaksi lasta. Vuonna 1990 hän joutui auto-onnettomuuteen, hänelle jouduttiin tekemään verensiirto, mutta luovutettu veri oli HIV:n saastuttamaa, ja näyttelijä menehtyi AIDS:in komplikaatioihin huhtikuussa 1991.


title: Devil’s Backbone

text: Devil’s Backbone ("El Espinazo del diablo", televisiolevityksessä myös nimellä "Paholaisen selkäranka") on vuonna 2001 ensi-iltansa saanut espanjalainen kauhuelokuva. Elokuvan on ohjannut Guillermo del Toro. Elokuva sijoittuu sisällissodan aikaiseen Espanjaan, vuoteen 1939. Del Toron mukaan "Devil’s Backbone" ja hänen 1940-luvun Espanjaan sijoittuva "Pan’s Labyrinth" ovat eräänlaiset elokuvasisarukset, toinen toisensa kääntöpuolia tai peilikuvia.


title: Devil’s Backbone

text: Carlos on kymmenvuotias poika, joka ei tiedä isänsä kuolleen vastikään rintamalla. Hänen huoltajansa jättää hänet selittämättä syrjäiseen orpokotiin ja ajaa tiehensä. Talon sisäpihalla seisoo pahaenteisenä valtava räjähtämätön pommi. Tutustuttuaan muihin poikiin Carlos saa kuulla juttuja ”Siitä, joka huokailee”. Orpokodissa oli Santi-niminen poika, joka katosi yllättäen samana päivänä kun pommi putosi pihaan. Muut pojat uskovat Santin kummittelevan talossa.


title: Peter Mayhew

text: Peter Mayhew (s. 19. toukokuuta 1944 Great Yarmouth, Englanti) on englantilainen näyttelijä, joka esitti Chewbaccaa "Tähtien sota" -elokuvissa. Hän on 2,21 metriä pitkä. The Last Jedi -elokuvassa hän toimi konsulttina Chewbaccan uudelle näyttelijälle, Joonas Suotamolle.


title: Peter Mayhew

text: Mayhew työskenteli apulaisena King's College Hospitalissa Lontoossa, kunnes näyttelijänura alkoi vuonna 1977 roolilla elokuvassa "Sinbad ja tiikerinsilmä".


title: Peter Mayhew

text: Roolinsa "Tähtien sota" -elokuvissa Mayhew sai George Lucasin etsittyä pitkäkasvuista henkilöä petomaiseksi Chewbaccaksi.


title: Peter Mayhew

text: Mayhew asuu nykyisin Teksasissa, ja hänelle myönnettiin Yhdysvaltain kansalaisuus lokakuussa 2005.


title: Daily Express

text: Daily Express on brittiläinen konservatiivinen tabloid-kokoinen sanomalehti. Maaliskuussa 2014 sen levikki oli 488,246.


title: Daily Express

text: Lehti on perustettu vuonna 1900. Vuonna 2000 lehti myytiin Richard Desmondin Northern & Shellille, joka julkaisee julkkisten elämään keskittyvää OK-viikkolehteä. Kauppa herätti närää konservatiivisen lukijakunnan keskuudessa, koska Desmondin lehtikonserniin kuuluu myös pornolehtiä.


title: Daily Express

text: Vuonna 2018 puolestaan Trinity Mirror, joka julkaisee muun muassa Daily Mirroria, ilmoitti ostavansa Daily Expressin ja muut Northern & Shellin julkaisut 126.7 miljoonalla punnalla.


title: Daily Express

text: Daily Express on ollut vuosia Daily Mailin kovin kilpailija.


title: Daily Express

text:
Tyypillisiä Daily Expressin etusivun uutisten aiheita ovat asuntojen hinnat, ruokaskandaalit, lääketieteelliset ihmeet ja sää. Lehden omistautuminen Walesin prinsessa Dianan elämän seuraamiselle on vertaansa vailla -
vuonna 2006, yhdeksän vuotta kuolemansa jälkeen, Diana oli etusivulla 46 kertaa.


title: Sirkusartisti

text: Sirkusartisti on ammatillisessa oppilaitoksessa suoritettava sirkusalan perustutkinnon tutkintonimike. Opinnot suoritetaan sirkusalan koulutusohjelmassa. Koulutuksen laajuus on 120 opintoviikkoa, ja opinnot kestävät 3 vuotta. Koulutusta järjestää Koulutuskeskus Salpaus.


title: Sirkusartisti

text: Koulutus antaa valmiudet sirkusalan osaamista edellyttäviin tehtäviin muun muassa sirkus-, teatteri- ja musiikkialalla. Mahdollisia työpaikkoja ovat sirkus, teatteri ja erilaiset esiintyjäryhmät.


title: Venäjän ortodoksinen ulkomaankirkko

text: Venäjän ortodoksinen ulkomaankirkko (; ) on nykyisin Moskovan patriarkaatin alainen itsehallinnollinen ortodoksinen kirkko, joka toimii niin Länsi-Euroopassa, Pohjois- ja Etelä-Amerikassa kuin Australiassa.


title: Venäjän ortodoksinen ulkomaankirkko

text:
Vuoteen 2007 Venäjän otodoksinen ulkomaankirkko oli kirkolliselta asemaltaan määrittelemätön yhteenliittymä, joka katsoi edustavansa Venäjän ortodoksisen kirkon perinnettä Venäjän vallankumouksen jälkeen. Sen muodosti alkujaan joukko eri tavoin lokakuun vallankumousta paenneita venäläisiä piispoja Jugoslavian Sremski Karlovcissa 1921-1922, ja näiden muodostaman synodin mukaan kirkkoa kutsuttiin aikanaan "synodaalikirkoksi". Karlovcin synodi pyrki aluksi saamaan valtaa ja ottamaan ortodoksisen kirkon ohjat Venäjällä, mutta erkaantui Moskovan patriarkaatista vuonna 1927 ja toimi sittemmin emigranttikirkkona, toisen maailmansodan jälkeen paljolti Yhdysvalloissa.
Kun neuvostovallan vaino vuonna 1922 ajoi varsinaisen Venäjän ortodoksisen kirkon sekasortoon, kanonisesti epämääräinen Karlovcin synodi yritti ottaa sen aseman itselleen, vähäisellä menestyksellä.


title: Venäjän ortodoksinen ulkomaankirkko

text: Itse asiassa monet jopa halveksivat karlovcilaisia, jotka olivat paenneet maasta silloin kun heitä olisi eniten tarvittu Venäjällä, ja muistutettiin erityisesti, kuinka miehuullisesti Moskovan ja koko Venäjän patriarkka Tihon, nöyrä ja vaatimaton munkkipiispa - joka oli valittu virkaansa arvalla juuri vallankumouksen aattona - kantoi piinansa marttyyrikirkon johtajana, puhumattakaan murhatuksi tulleesta Pietarin metropoliitta Venjaminista tai ns. Solovetskin piispoista, jotka oli vangittu entiseen luostariin Vienanmeren saaressa. Tihonin vaikea ja tuskainen johtajuus päättyi lopulta ennenaikaiseen kuolemaan vuonna 1924.


title: Venäjän ortodoksinen ulkomaankirkko

text: Venäjän kirkon sekasorto päättyi vasta 1926, kun locum tenens patriarkka Sergei teki sopimuksen neuvostovallan kanssa. Hän sai luvan perustaa uuden Pyhän Synodin, johon kuului seitsemän muuta piispaa, joukossa tuleva patriarkka Aleksei. Täten patriarkan kirkolla oli sekä kanonisen että maallisen lain edellyttämä hallinto, jonka myös virallinen valtiovalta tunnusti. Sergein ja koko synodin 29. heinäkuuta 1926 allekirjoittama julistus saattoi kirkon ja valtiovallan suhteet uudelle pohjalle. Julistus merkitsi täyttä yhteistyötä: kirkolle osoitettua luottamusta ei käytettäisi valtiovallan vahingoksi,


title: Venäjän ortodoksinen ulkomaankirkko

text: Sergei tuomitsi myös sekä emigrantti- että neuvostopiispojen valtionvastaiset toimenpiteet sanoen niiden vahingoittavan kirkon ja valtion suhteita. Samoin hän vaati emigranteilta ehdotonta kuuliaisuutta neuvostohallinnolle uhaten kieltäytyjiä erottamisella Moskovan alaisesta papistosta.


title: Venäjän ortodoksinen ulkomaankirkko

text: Sopimus jälkikommentteineen merkitsi Karlovcin synodin lopullista syrjäyttämistä Venäjällä, vaikka Sergei nimitettiinkin varsinaiseksi patriarkaksi vasta 1943 ja hän kuoli jo vuotta myöhemmin. Hänen seuraajansa Aleksei I ja Pimen I pysyivät yhtä tiukalla linjalla.


title: Venäjän ortodoksinen ulkomaankirkko

text: Suomalaisten kannalta merkittävintä oli, että Karlovcin synodi halusi saada Suomen ortodoksit alaisuuteensa väittämällä, että suomalaisten arkkipiispakseen valitsema, Konstantinopolissa vihitty virolainen Herman Aav (piispana 1923–1961) ei olisi kanonisesti edes piispa, ja että entinen, vuoden 1924 alusta lakkautuspalkalle joutunut ja Konevitsan luostariin kotiarestiin määrätty venäläistaustainen arkkipiispa Serafim (Aleksander Lukjanov, piispana Suomessa 1914–1923) olisi Suomen kirkon ainoa laillinen päämies. Konstantinopolin ekumeeninen patriarkaatti, joka oli 1923 liittänyt Suomen ortodoksisen kirkon alaisuuteensa, kieltäytyi edes kuulemasta tällaisia väitteitä, saati sitten tunnustamasta niitä. Arvojärjestyksessä seuraavat eli Aleksandrian, Antiokian ja Jerusalemin patriarkat asettuivat samalle kannalle, jolloin pienemmät patriarkaatit ja arkkipiispa- ja metropoliittakunnatkaan eivät uskaltaneet olla muuta mieltä. Karlovcilaiset jäivät yksin vaateineen, jotka jäivät pian unohduksiin.


title: Venäjän ortodoksinen ulkomaankirkko

text: Sittemmin Venäjän ulkomaankirkko on toiminut pääasiassa Yhdysvalloista käsin. Se noudattaa vanhaa juliaanista ajanlaskua. Toisen maailmansodan jälkeen ryhmittymän jotkin Euroopassa toimivat osat palasivat Venäjän kirkon yhteyteen, mutta Yhdysvalloissa toimiva osa jäi palaamatta. Neuvostoliiton kaaduttua ulkomaankirkko aloitti asteittaisen lähentymisen Venäjän kirkkoon.


title: Venäjän ortodoksinen ulkomaankirkko

text: Ulkomaankirkko on pitkään pitäytynyt toiminnassaan venäjän kieleen, kun Konstantinopolin alaiset paikalliskirkot käyttävät paikallista kieltä - esimerkiksi Brysselissä flaamia tai ranskaa. Vanhavenäläisyys on haluttu pitää kunniassa torjumalla vieraat vaikutteet.


title: Venäjän ortodoksinen ulkomaankirkko

text:
Syyskesällä 2006 Moskovan patriarkaatti mitätöi vuoden 1926 julistuksen, koska se oli Neuvostoliiton hajottua muuttunut kuolleeksi kirjaimeksi. Tämä merkitsi sovun alkua ulkomaalaiskirkon kanssa. Uudistusmielinen patriarkka Aleksei II katsoi velvollisuudekseen pyrkiä sopuun ja poistaa menneisyyteen kuuluvat erimielisyydet. Myös Venäjän presidentti Putin asettui samalle linjalle, kun taas tämän edeltäjä Jeltsin oli loppuun asti vierastanut ajatusta. Tämä poisti viimeisetkin esteet neuvottelujen tieltä.
Toukokuussa 2007 Venäjän ortodoksinen ulkomaankirkko ja Venäjän ortodoksinen kirkko eli Moskovan patriarkaatti allekirjoittivat sopimuksen, jolla ulkomaankirkko liitettiin itsehallinnolliseksi kirkkokunnaksi Moskovan patriarkaatin alaisuuteen.
Venäjän ulkomaankirkko käsittää noin 400 seurakuntaa, joissa on arviolta kaikkiaan 400 000 jäsentä. Kirkon hiippakunnat ovat:


title: Venäjän ortodoksinen ulkomaankirkko

text: Kirkon keskuspaikka on vuodesta 1957 New Yorkissa, ja sen johdossa on vuodesta 2008 New Yorkin metropoliitta Hilarion.


title: Aleksandr Rodimtsev

text: Aleksandr Iljitš Rodimtsev () (8. maaliskuuta 1905 – 13. huhtikuuta 1977) oli neuvostoliittolainen kenraalieversti toisessa maailmansodassa ja kaksinkertainen Neuvostoliiton sankari (vuosina 1937 ja 1945).


title: Aleksandr Rodimtsev

text: Rodimtsev syntyi vuonna 1905 köyhään maanviljelijäperheeseen Šarlykin kylässä. Hän liittyi puna-armeijaan 1927 ja 1932 hän valmistui sotilasakatemiasta majurin arvoisena. Sotaan hän osallistui ensimmäisen kerran Espanjan sisällissodassa tasavaltalaisten puolella Neuvostoliiton interventiojoukoissa vuosina 1936-1937, jolloin hänet julistettiin ensimmäisen kerran Neuvostoliiton sankariksi. Vuonna 1940 hän valmistui Frunzen sotilasakatemiasta.


title: Aleksandr Rodimtsev

text: II maailmansodassa Rodimtsev taisteli Stalingradin taistelussa, jossa hän komensi 13. kaartin kivääridivisioonaa. Vuodesta 1943 Rodimtsev komensi 32. kaartin jalkaväkiryhmää, joka otti osaa Tšekkoslovakian pääkaupungin Prahan valtaukseen. Toisen kerran hän sai Neuvostoliiton sankarin arvonimen 2. kesäkuuta 1945, kun hänen joukkonsa saavuttivat Oderjoen Puolassa, "sankarillisuudesta ja rohkeudesta". Rodimtsev oli hyvin suosittu joukkojensa keskuudessa ja tunnettiin rohkeudestaan.


title: Aleksandr Rodimtsev

text: Sodan jälkeen Rodimtsev suoritti erilaisia korkeita sotilastutkintoja nousten lopulta Puna-armeijan yleisesikuntaan. Pian sodan jälkeen hänet siirrettiin komentamaan Itä-Siperian sotilaspiiriä, jonka jälkeen hänet siirrettiin sotilasattaseaksi Albaniaan, ennen kuin hänet lopulta komennettiin komentamaan Pohjoista sotilaspiiriä.


title: Aleksandr Rodimtsev

text: Vuonna 1966 hän nousi kansanedustajaksi Neuvostoliiton korkeimpaan neuvostoon. Rodimtsev kuoli Moskovassa huhtikuussa 1977. Rodimtsevin mukaan on nimetty katu Volgogradissa, Orenburgissa ja Tšernigovissa. Rodimtsev kirjoitti useita kirjoja, jotka olivat yleensä joko omaelämäkerrallisia tai sodankäynnin teoriaa käsitteleviä.


title: Anouk (laulaja)

text: Anouk Teeuwe (s. 8. huhtikuuta 1975 Haag) on alankomaalainen poprock-laulaja. Kansainvälisesti hänet tunnetaan vuoden 1997 hittikappaleestaan ”Nobody’s Wife”.


title: Anouk (laulaja)

text: Anouk on julkaissut yhdeksän studioalbumia: "Together Alone" (1997), "Urban Solitude" (1999), "Graduated Fool" (2003), "Hotel New York" (2004), "Who’s Your Momma?" (2007), "For Bitter Or Worse" (2009), "To Get Her Together" (2011), "Sad Singalong Songs" (2013) ja "Paradise And Back Again" (2014). Levyistä kaikki paitsi "Graduated Fool" ovat nousseet Alankomaiden listaykkösiksi.


title: Anouk (laulaja)

text: Anoukin levy-yhtiö on EMI. Hän oli naimisissa muusikko Remon Stotijnin kanssa, jonka kanssa hänellä on kolme lasta. Myös Anoukin äiti on laulaja.


title: Anouk (laulaja)

text: Anouk edusti Alankomaita vuoden 2013 Eurovision laulukilpailussa, jotka järjestettiin Ruotsin Malmössä. Kappaleella "Birds" hän sijoittui kilpailussa yhdeksänneksi.


title: Pop-punk

text: Pop-punk on musiikkityyli, jossa yhdistyvät elementit punk rockista ja popmusiikista. Pop-punkin kulta-aikaa oli 1990-luvun puoliväli, mutta 2000-luvun alussa se on lähtenyt uuteen nousuun yhtyeiden kuten Sugarcult, New Found Glory, Motion City Soundtrack, Good Charlotte, Fall Out Boy, Simple Plan ja Panic! at the Disco ansiosta.


title: Pop-punk

text: Pop-punkin kotiseutuna voidaan pitää Kaliforniaa, josta monet suositut pop-punk -yhtyeet ovat kotoisin. Pop-punk -bändien esikuvia ovat mm. Green Day ja The Offspring, joiden läpimurto tapahtui vuonna 1994. Musiikilliselta tyyliltään pop-punk on huomattavasti alkuperäistä punkkia kevyempää ja hienovaraisempaa, eikä musiikissa kuulla niin usein esimerkiksi kiroilua tai yhteiskunnallisesti kantaanottavia sanoituksia.


title: The Nation

text: The Nation on yhdysvaltalainen politiikkaa ja kulttuuria käsittelevä viikkolehti, jota pidetään Yhdysvaltojen "poliittisen vasemmiston lippulaivana". Se on vuoden 2007 tiedon mukaan maan luetuin mielipidelehti. Lehti perustettiin 6. heinäkuuta 1865 orjuuden vastustajien lehdeksi, ja se on Yhdysvaltain vanhin yhtäjaksoisesti julkaistu viikkolehti. Lehteä julkaisee The Nation Company New Yorkissa.


title: The Nation

text: Lehti ilmoittaa tukevansa kansalais- ja ihmisoikeuksia, taloudellista tasa-arvoa ja rauhaa. Se pyrkii haastamaan status quota sekä rohkaisemaan toisinajattelua.


title: Purgatory of the Second Sun

text: Purgatory of the Second Sun on Pain Confessorin kolmas studioalbumi, joka julkaistiin 14. maaliskuuta 2007. Levyn kansiteema käsittelee maailmanloppua, jossa kaksi aurinkoa syntyvät vierekkäin.


title: Purgatory of the Second Sun

text: Albumi debytoi Suomen virallisen listan sijalla 15.


title: Ensimmäinen intifada

text: Ensimmäinen intifada oli vuonna 1987 alkanut palestiinalaisten kansannousu Israelin miehitystä vastaan, joka jatkui aina Oslon sopimuksen solmimiseen. Palestiinalaisia kuoli noin 1 400, israelilaisia siviilejä 270 ja sotilaita 150.


title: Ensimmäinen intifada

text: Neljä palestiinalaista kuoli 9. joulukuuta 1987 Jabalyassa auto-onnettomuudessa, jossa toisena osapuolena oli israelilainen kuorma-auto. Palestiinalaiset lähtivät osoittamaan mieltä, ja seuranneissa mellakoissa kuoli israelilaisen sotilaan luodista yksi palestiinalainen.


title: Ensimmäinen intifada

text: Gazan alueella alkoi syntyä väkivaltaisia mellakoita. Mielenilmaukset ja väkivaltaisuudet levisivät pian myös Länsirannalle. Vastarinta alkoi lakkoiluna, kansalaistottelemattomuutena ja israelilaistuotteiden boikottina, pian myös hyökkäyksinä juutalaisten siirtokuntalaisten kimppuun. Kansainväliseen julkisuuteen alkoi levitä kuvia kiviä heittelevistä palestiinalaislapsista.


title: Ensimmäinen intifada

text: Kansannousu jatkui aina vuoteen 1993. Työväenpuolueen voitettua vuoden 1992 vaalit Jitzhak Rabin aloitti neuvottelut PLO:n kanssa rauhan aikaansaamiseksi, ja vuonna 1993 osapuolet allekirjoittivat Oslon sopimuksen. Myös nimellä Oslo I tunnetussa sopimuksessa Israel ja PLO tunnustivat toisensa. Se merkitsi mahdollisuutta ratkaista Israelin ja palestiinalaisten välisen Palestiinan peruskonfliktin.


title: Kaikkien kansojen kirkko

text: Kaikkien kansojen kirkko eli Kuolemantuskan basilika on vuosina 1919–1924 rakennettu kirkko Getsemanen puutarhassa Jerusalemissa. Sen sisällä on kivi, jonka äärellä Jeesuksen sanotaan rukoilleen elämänsä viimeisenä iltana.


title: Festung Hohensalzburg

text: Festung Hohensalzburg (suora suomennos "Korkea Salzburgin linnoitus") on linna itävaltalaisessa Salzburgin kaupungissa. Linna sijaitsee Festungbergin kukkulalla. Se on 250 metriä leveä ja 150 metriä korkea ja näin ollen yksi Euroopan suurimmista keskiaikaisista linnoista.


title: Toinen intifada

text: Toinen eli Al-Aqsan intifada on palestiinalaisten kansannousu Israelin miehitystä vastaan, joka alkoi syyskuussa 2000. Usein esitetään, että toinen intifada alkoi Ariel Sharonin vierailtua Al-Aqsan moskeijassa, ja että vierailu olisi tulkittu provokaatioksi. Nykyisin sekä palestiinalaiset että israelilaiset ovat yhtä mieltä siitä ettei intifadan syynä ollut ainoastaan Sharonin toiminta. Israelilaiset katsovat intifadan olevan "osa palestiinalaishallinnon laskelmoivaa politiikkaa suhteissaan Israelin valtioon" ja palestiinalaiset puolestaan katsovat sen olevan enemmän kuin "vain oikeutettu reaktio provokatiiviseen tapaukseen." Palestiinalaisten mukaan se on "palestiinan kansan yksimielinen, julkinen neuvotteluiden epäonnistumisen aiheuttama mielenilmaus ja Israelin toiminnan täydellinen tuomitseminen".


title: Toinen intifada

text:
Israelissa uskotaan yleisesti palestiinalaisjohdon aloittaneen kansannousun tietoisesti painostaakseen Israelia väkivallan avulla. Tätä on sanottu tukevan muun muassa se, että Israelin turvallisuusjoukot raportoivat johtavan palestiinalaishallinnon turvallisuudesta vastaavan virkamiehen, Tawfiq Dirawin, olleen paikalla Temppelivuorella Sharonin vierailun aikana sekä Palestiinalaishallinnon viestintäministerin Imad Al-Falujin pitämä puhe, jossa hän toteaa "tämän intifadan olleen ennalta suunniteltu siitä aina asti kun presidentti Arafat palasi Camp Davidin neuvotteluista". Israelin turvallisuusyhteisön sisälläkin on käyty keskustelua Jasser Arafatin henkilökohtaisesta roolista intifadan syttymiseen. Pääasiassa sotilastiedustelun näkemys on ollut, että Arafat kontrolloi väkivallan määrää kun taas Shin Betin näkemys on ollut, että Arafatin vaikutusmahdollisuudet ovat olleet korkeintaan rajalliset. Molemmat kuitenkin katsovat ettei Arafat tehnyt mitään tilanteen rauhoittamiseksi.
Tutkijoiden Alan Dowtyn ja Michelle Gawercin mukaan todisteiden valossa näkemys Arafatin rajallisesta vaikutusvallasta tai ainakin rajallisesta halusta hallita tilannetta näyttää todennäköisemmältä.


title: Toinen intifada

text: Dowtyn ja Gawercin intifadan aikaisten palestiinalaislähteiden tutkimus on paljastanut monipuolisemman kuvan tilanteesta. Jälkikäteen katsottuna oli havaittavissa monia merkkejä potentiaalisesta väkivallasta, joka saattoi syttyä melkein mistä tahansa sattumanvaraisesta tapahtumasta. Yhdysvaltalaisen Foreign Affairs -lehden näkemys on, että Arafat pyrki ohjaamaan toista intifadaa hänelle edulliseen suuntaan ja Fatahin taistelijoita myös mobilisoitiin kansannousun ensimmäisinä päivinä ilmeisesti myös Arafatin suostumuksella. On myös todennäköistä, että sekä PLO että Israel olivat tehneet suunnitelmia uuden aseellisen konfliktin varalle. Mikään ei kuitenkaan viittaa Arafatin toiminnan sellaiseen suunnitelmallisuuteen ja järjestelmällisyyteen, jota useat israelilaiset tutkijat sekä esimerkiksi maan silloinen ulko- ja turvallisuusministeri Shlomo Ben-Ami ovat esittäneet.


title: Toinen intifada

text: Yhteenotoissa kuoli toisen intifadan aikana 945-1010 "israelilaista,ja 3179-3354 palestiinalaista."  . Palestiinalaiset terroristit hyökkäsivät israelilaisia siviilejä kohtaan tekemällä itsemurhapommi-iskuja julkisilla paikoilla, kuten ravintoloissa ja julkisissa kulkuvälineissä. Israel vastasi terrori-iskuihin ja on pyrkinyt valvomaan tarkemmin raja-alueita. Hamasilla, Islamilaisella jihadilla ja Fatahilla on varastossa aseita, joita valmistetaan asepajoissa Hebronin, Nablusin ja Ramallahin kaupungeissa. Euroopan unioni, Yhdysvallat, Israel, Kiina, Venäjä ja YK ovat vaatineet palestiinalaishallintoa puuttumaan terrorismiin alueellaan.


title: Toinen intifada

text: Israelin ja palestiinalaisten konfliktin vuoksi Israelin puolustusvoimat IDF on omaksunut niin sanotun matalan intensiteetin sodankäynnin strategian palestiinalaistaistelijoita vastaan, jotka usein toimivat tiheästi asutuilla alueilla. Taistelijoiden ja israelilaissotilaiden yhteydenotoissa on ajoittain kuollut lähistöllä olleita siviilejä. IDF on käyttänyt myös kiistanalaisia ennalta ehkäiseviä täsmäiskuja () estääkseen tulevia väkivallantekoja tappamalla mahdolliseen tulevaan iskuun liittyviä, esimerkiksi terroristeiksi arvioimiaan, henkilöitä, jotka ovat suunnittelemassa terroristi-iskua.


title: Toinen intifada

text: IDF on tuhonnut itsemurhaterroristien perheiden taloja, todeten sen olevantehokas taktiikka itsemurhaiskujen vähentämiseksi. Itsemurhaiskujen perheet ovatkin joskus estäneet iskun peläten kotinsa menettämistä. Kriitikkojen mielestä taktiikan tehokkuus ei kuitenkaan oikeuta liiallisen voiman käyttöä, ja siviilikohteiden tuhoaminen kostona on kansainvälisen oikeuden vastaista.


title: Toinen intifada

text: Intifadan seurauksena Israel on rakentanut Länsirannan turva-aidan, jonka tarkoituksena sanotaan olevan terroristien pääsyn estäminen Israelin kaupunkeihin. YK:n yleiskokous ja EU ovat kritisoineet aitaa, koska se hajottaa palestiinalaisalueita ja liittää 6–8 prosenttia kiistellyistä alueista Israeliin ennalta määräämättömäksi ajaksi. Israelin näkemyksen mukaan aita on kuitenkin vain väliaikainen ratkaisu. Haagin kansainvälinen tuomioistuin antoi vuonna 2004 päätöksen, jonka mukaan aita on kansainvälisen oikeuden vastainen ja se tulisi heti purkaa. Päätöksen mukaan Israel olisi myös velvollinen korvaamaan aidasta palestiinalaisväestölle aiheutuneet vahingot. Enemmistö israelilaisista tukee hanketta väkivallattomana keinona estää terrori. Gazassa on ollut aita jo vuodesta 1994 lähtien. Israelin puolustusvoimien näkemyksen mukaan aidan avulla itsemurhaiskujen määrä Samariassa väheni vuoden 2002 17:stä vuoden 2002 viiteen iskuun. Lisäksi itsemurhaiskujen kokonaismäärä väheni samana ajanjaksona 30 prosenttia, mikä voi osaksi olla aidan ansiota. Kuitenkin vain neljä prosenttia itsemurhaiskuista on tehty vuoden 1967 rajan läheisyydessä, ja aidan merkitystä itsemurhaiskujen vähentäjänä on tilastojen perusteella vaikea arvioida.


title: Sassacus

text: Sassacus oli pequot-intiaanien päällikkö vuosina 1632–1637 nykyisessä Connecticutin osavaltiossa Pohjois-Amerikassa. Hänen nimensä merkitsi todennäköisesti "hurjapäätä". Sassacuksen seitsemän vuotta kestänyt päällikkyys ylettyi Narragansett-lahdelta aina Long Islandiin saakka ja hänen käskyvaltansa alla oli 26 alipäällikköä, jotka edustivat useita eri heimoja. mohawkit surmasivat Sassacusin vuonna 1637.


title: Sassacus

text: 1600-luvulla alkupuolella pequotit olivat päässeet vahvaan asemaan alistamalla osan naapurikansoista alleen. Eurooppalaisten saapuminen itärannikolle muutti kuitenkin pequotien elämän, sillä niin alankomaalaisten, englantilaisten kuin ranskalaistenkin siirtokunnat alkoivat levitä ympäristöön. Osa pequoteista suosi brittejä, osan ollessa taas vahvasti alankomaalaismielisiä.


title: Sassacus

text: Kun pequotien vanha johtaja ja ylipäällikkö Wopigwooit kuoli vuonna 1631 jäi hänen paikkansa avoimeksi. Kahdesta kilpailijasta heimoneuvosto valitsi Sassacuksen. Häviölle jäänyt ehdokas Uncas, joka oli Sassacuksen sisaren aviomies, ei kuitenkaan niellyt tappiotaan. Hän kokosi omat soturinsa ja irtaantui pequoteista. He tulivat tunnetuiksi nimellä moheganit, jonka alkuperä tuli heidän "susi"-klaanistaan. Nimi on yleisesti sekoitettu mohikaaneihin (mahicanit), jotka asuivat Hudson-joen varrella ja olivat eri kansaa.


title: Sassacus

text: Uncasin ja hänen moheganiensa lähtö oli paha isku Sassacukselle. Hän itse oli alankomaalaismielinen ja olisi halunnut kaikkien pequotien olevan. Uncasin takana olevat joukot olivat taas kuuliaisia Uudelle-Englannille. Lisäksi Sassacuksen valtakausi koki lisää takaiskuja, kun isorokkoepidemia iski pequotien kyliin talvella 1633–34. Pequotien rivit harvenivat puoleen kulkutaudin raivatessa elintilaa eurooppalaisille.


title: Sassacus

text: Sassacuksen ura pequotien ylinpänä johtajana sai uusia iskuja vuoden 1634 aikana, kun heidän läntiset liittolaiset nianticit surmasivat Bostonilaisen turkiskauppiaan John Stonen. Todellisuudessa surmattu mies oli tunnettumerirosvona, jonka englantilaiset itse olivat häätäneet Bostonista aiemmin. Tämä asia nähtiin kuitenkin merkityksettömänä, sillä uudisasukkaiden syytökset kohdistuivat Sassacukseen, joka oli brittien mielestä vastuussa kaikesta mitä intiaanit tekivät. Sassacus halusi rauhaa ja matkusti Massachusettsiin neuvottelemaan tilanteesta brittien kanssa. Nämä pyysivät Sassacusta luovuttamaan Stonen murhaajat, mutta pequotpäällikkö kieltäytyi tekemästä sitä. Vähän myöhemmin intiaanit valtasivat erään kauppa-aluksen ja surmasivat sen omistajan. Pequotit eivät olleet veriteon takana, vaan sen järjestivät narragansett-intiaanit, jotka olivat aiemmin joutuneet luovuttamaan pienen osan maistaan pequoteille. Syyt tapahtuneesta vieritettiin pequotien päälle.


title: Sassacus

text: Sassacusta ja hänen pequotejaan tuli entistä vihatumpia. Englantilaiset puritaanit, joita tuli tuhansittain laivojen mukana halusivat perustaa uudelle mantereelle "Uuden hurskaamman Englannin".. Tämän tulevaisuudenkuvan yhtenä esteenä olivat pequotit, jotka Bostonin puritaanit halusivat hävittää viimeiseen mieheen. He julistivat pequotit "Kaanaan kirotuiksi sikiöiksi" ja halusivat johtaa britit "pyhään sotaan" pimeyden voimia vastaan. Tilanne johti kesällä 1636 syttyneeseen sotaan, kun brittien sotajoukot lupasivat toteuttaa puritaanien toiveen ja tuhota pequotit. Saadakseen miehiä riittävästi päättivät englantilaiset turvautua intiaaniliittolaisiin. Uncas mohegaaneineen oli valmis auttamaan valkoisia pequoteja vastaan. Brittien riveihin liittyi myös monta sataa narragansett-intiaania käsittävä armeija, joka halusi kostaa pequoteille vanhat nöyryytyksensä.


title: Sassacus

text: Maaliskuussa 1637 brittien vahvistetut joukot iskivät pequotien pääkylään Connecticutin Mystic riverillä. Yllätetyistä pequoteista 600 - 700 kuoli liekkeihin, heistä useimmat naisia ja lapsia. Sassacuksen lähettämät 150 soturia, joiden piti katkaista hyökkääjien tie, joutuivat ammutuiksi. Mysticjoen suoalueille paenneet karkulaiset jäljitettiin ja surmattiin. Myös muut pequotien paalukylät joutuivat hyökkäysten kohteiksi.


title: Sassacus

text: Sassacus lähimpine miehineen selviytyi taisteluista ja pakeni kohti länttä. He saivat turvapaikan mohikaanien luota. Nämä päättivät kuitenkin kavaltaa Sassacuksen ilmoittamalla hänen olinpaikkansa irokeesien yhdistyneitten kansakuntien mohawkeille, jotka olivat valmiit tekemään palveluksia briteille. Englantilaiset halusivat Sassacuksen ja mohawkit osoittivat ystävällisyyttään lähettämällä Massaschusettin kuvernöörille Sassacuksen irtileikatun pään.


title: Sassacus

text: Pequotin viimeinenkin vastarinta murtui Sassacuksen murhan jälkeen.


title: Sassacus

text: Cave, Alfred: "the Pequot War", University of Massachusetts Press, 2006. ISBN 978-1558490307


title: Zirndorf

text: Zirndorf on kaupunki Saksassa Baijerin osavaltiossa. Zirndorf kuuluu Fürthin piirikuntaan. Ensimmäiset merkit kaupungin asutuksesta ovat vuodelta 1297. Kaupungissa oli vuonna 2014 noin 25 000 asukasta. Pinta-alaa kaupungilla on 28,78 km². Asukastiheys on 873 asukasta neliökilometrillä.


title: Zirndorf

text: Zirndorfissa sijaitsee Brandstätter Group, joka valmistaa Playmobil-leluja. Kaupungissa sijaitsee myös "Playmobil Funpark".


title: Kakutus

text: Kakutus eli kakunheitto tarkoittaa yleensä täytekakun heittämistä tai litistämistä ihmisen kasvoille.


title: Kakutus

text: Kakutus oli alun perin tyypillinen slapstick-komiikan ilmiö. Mack Sennett popularisoi sen 1910-luvulla "Keystone Kops" -mykkäelokuvissaan. Kakutusta esiintyi myöhemmin muiden muassa Ohukaisen ja Paksukaisen, Marxin veljesten, Three Stoogesin, Väiski Vemmelsäären, Charlie Chaplinin, Monty Pythonin ja Soupy Salesin elokuvissa.


title: Kakutus

text: Kakun heittämistä käytetään myös mielenosoitusmenetelmänä.


title: Isabella (minisarja)

text: Isabella on suomalainen kolmiosainen minidraamasarja, joka esitettiin FST:llä vuoden 2007 alussa. Sen ohjasi Anders Engström ja käsikirjoitti Michael Mueller. Sen päärooleissa esiintyivät Irina Björklund, Peter Franzén, Svante Martin, Linda Zilliacus ja Stina Ekblad. Sarjaa kuvattiin Vaasassa, ja sen tuotti Ab Svengcom Production Ltd.


title: Lapsang souchong

text: Lapsang souchong on savustettu musta tee, jota valmistetaan erityisesti Fujianin maakunnassa Kaakkois-Kiinassa ja Taiwanissa. Nimen oletetaan olevan pelkistetty muoto kiinalaisesta "Zhengshan xiaozhong" -teestä, jonka tyypin teet hallitsivat mustan teen markkinoita ennen 1800-luvun puoliväliä ja joita valmistettiin Fujianissa.


title: Lapsang souchong

text: Legendan mukaan teen savustaminen keksittiin vahingossa. Armeijan yksikkö majoittui teetehtaalla, joka oli täynnä kuivumassa olleita teelehtiä. Lehdet piti siirtää pois, että sotilaat pääsisivät majoittumaan. Sotilaiden lähdettyä teelehdet piti kuivata loppuun nopeasti, joten työntekijät tekivät mäntypuusta nuotioita kuivumisen nopeuttamiseksi. Kun tee saatiin myyntiin, uusi maku oli syntynyt.


title: Lapsang souchong

text: Tositarina selittää savuaromin hieman toisin. 1600-luvulla kiinalaista teetä alettiin viedä Eurooppaan ja Amerikkaan. Havaittiin, ettei perinteinen vihreä tee kestänyt hyvälaatuisena pitkää, jopa 15–18 kuukauden meri- ja maakuljetusta. Teentuottajat keksivät rullata teelehdet, hapettaa ja kuivata teen, jolloin säilyvyys parani. Hapetuksen jälkeen teelehdet levitettiin bambukoreihin, jotka sijoitettiin telineisiin kuivaushuoneessa. Telineet oli rakennettu uunien yläpuolelle. Näin uuneista nouseva lämmin ilma edesauttoi teelehtien kuivumista. Uunit lämmitettiin paikallisella mäntypuulla, jota saatiin Pohjois-Fujianin teetehtaiden ympäristöstä. Hitaan kuivauksen aikana kuivuvat teelehdet saivat hieman savua, jolloin teelle muodostui mieto männynsavuinen ja tervainen luonne.


title: Lapsang souchong

text: Hollantilaiset alkoivat tuoda Lapsang souchongia länteen vuonna 1604. Aluksi teetä arvostettiin kalliina lääkkeenä, ja sitä myytiin apteekeissa. Historiallisten asiakirjojen mukaan kuningas Kaarle II:n kanssa naimisissa ollut portugalilainen prinsessa Katariina tuotatti vuonna 1662 Lapsang souchongia Englantiin. Prinsessan intohimo edesauttoi teelaadun etenemistä Englannissa. Lapsang souchongia arvostettiin luksusjuomana Englannissa, Ranskassa ja Hollannissa. Englannissa Lapsang souchongia oli tapana tarjota kuninkaallisessa perheessä, ja se tunnettiin kuninkaallisena mustana teenä. Hollantilaisten valta-asema murtui vuonna 1669, kun Englanti ryhtyi tuomaan Lapsang souchongia suuremmissa erissä. Teen rooli oli muutunut jo nautintoaineeksi, kun Englannin Itä-Intian kauppakomppania aloitti teekaupan.


title: Lapsang souchong

text: Lapsang souchong valmistetaan täyteen mittaansa kasvaneista souchong-lehdistä. Lapsang souchong -teen valmistus noudattaa mustan teen valmistamista savustusta lukuun ottamatta. Hapetuksen jälkeisessä savustuksessa teenlehdet levitetään bamburitilöille. Niiden alla poltetaan erityisten männyn, jalokuusen tai sypressin juuria, kunnes haluttu savuisuustaso on saavutettu. Tuloksena saadaan nuotion savulta tuoksuva ja voimakasarominen mutta pehmeänmakuinen teejuoma, jota voidaan kutsua rohkeaksi, tammiseksi ja maanläheiseksi. Taiwanissa valmistetaan yleensä voimakkaammin savustettua Lapsang souchongia kuin Fujianissa.


title: Lapsang souchong

text: Joskus voi tavata teeväärennöksiä, jossa savuisuutta jäljittelevää makua tuotetaan terva-esanssilla.


title: Lapsang souchong

text: Lapsang souchongia suositellaan nautittavaksi mausteisten aterioiden jälkeen sekä eräretkillä. Se sopii myös hyvin yhteen voimakkaanmakuisten juustojen tai savukalan kanssa.


title: Mehmed IV

text:
Mehmed IV (osmaniturkiksi محمد رابع, "Meḥmed-i rābi‘", 2. tammikuuta 1642 – 6. tammikuuta 1693) oli Osmanien valtakunnan sulttaani vuodesta 1648 vuoteen 1687. Mehmed nousi valtaistuimelle kuusivuotiaana, jolloin valta ei käytännössä ollut hänen käsissään. Hänen valtakautensa kolmea ensimmäistä vuotta janitsaarien johtajat manipuloivat hovin virkamiehiä ja hallitsivat näin valtakunnan tapahtumia.
Mehmed IV luovutti suurimman osan sulttaanin toimeenpanovallasta suurvisiirilleen pašša Köprülü Mehmedille.


title: Mehmed IV

text: Ilja Repinin kuuluisa maalaus Zaporogit kirjoittavat pilkkakirjettä Turkin sulttaanille viittaa tarinan mukaan vuonna 1676 sattuneeseen historialliseen tapahtumaan, jossa zaporogit lähettivät Mehmed IV:lle vastauskirjeen tämän vaadittua heitä antautumaan osmanien alaisuuteen, vaikka kasakat olivat voittaneet turkkilaiset taistelussa.


title: Sykliineistä riippuvaiset kinaasit

text: Sykliineistä riippuvaiset kinaasit eli Cdk:t ovat entsyymejä, jotka säätelevät solusykliä. Nimen mukaisesti niiden toiminta riippuu sykliini-nimisistä proteiineista, jotka sitoutuvat Cdk:hon.


title: Sykliineistä riippuvaiset kinaasit

text: Sykliini-Cdk-kompleksit ohjaavat solua siirtymään solusyklin vaiheesta toiseen. Kompleksin on oltava oikeasta kohtaa fosforyloitunut toimiakseen. Kun solusyklin vaihe on ohitettu, sykliini tuhotaan, jolloin Cdk menettää aktiivisuutensa.


title: Sykliineistä riippuvaiset kinaasit

text: Cdk-tyypit vaihtelevat eliöryhmittäin. Ihmisellä on useampia erilaisia Cdk:ta, hiivalla sen sijaan niitä on vain yhdenlaisia (Cdk1).


title: Sykliineistä riippuvaiset kinaasit

text: Lista CDK:sta sekä niitä säätelevistä proteiineista, sykliineistä tai vastaavista.


title: Niskavuoren Heta

text: Niskavuoren Heta on Edvin Laineen ohjaama suomalainen mustavalkoinen draamaelokuva vuodelta 1952. Se valmistui kolmantena Niskavuori-sarjan elokuvana. Tapahtumien aikajärjestyksessä se on toinen. "Niskavuoren Heta" on sarjan eräänlainen sivujuonne. Muista Niskavuori-filmatisoinneista poiketen se ulottuu usean vuosikymmenen ajalle, 1800-luvun lopulta 1920-luvulle. Suomi itsenäistyy, käy sisällissodan ja mittayksikötkin vaihtuvat tynnyrinaloista hehtaareiksi.


title: Niskavuoren Heta

text: "Niskavuoren Hetaa" on sanottu Laineen kypsimpiin kuuluvaksi ohjaustyöksi. Elokuva sai vuonna 1953 Jussi-palkinnot sarjoissa paras ohjaus (Laine), paras naispääosa (Rauni Luoma) ja paras miespääosa (Kaarlo Halttunen).


title: Niskavuoren Heta

text: Niskavuoren rusthollissa vietetään Heta Niskavuoren ja Akusti Harjulan häitä. Kumpainenkin sanoo ”Tahron!” ja avioliitto pääsee täyteen vauhtiin. Heta on naitettu renki Akustille puoliväkisin; ei kuitenkaan yhtään liian aikaisin, sillä Hetan nuorempi sisko Kustaavakin on jo naimisissa. "Yhteinen" lapsikin on tulossa, joten ajan tapa vaatii kristillisen avioliiton solmimista. Hetan tavoittelema suurtilallinen Lammentaustan Santeri on mennyt naimisiin Esterin kanssa. Katkeruus Santeria kohtaan seuraa Hetaa vuosikymmenien ajan. Syykin selviää katselijalle jo elokuvan alussa: Hetan odottama lapsi on ilmeisesti Santerin, mutta vastoin Hetan luuloa Santeri viekin vihille Esterin eikä häntä. Skandaalin välttämiseksi hyväntahtoinen renki Akusti saadaan järjestettyä Hetalle aviomieheksi ja syntyvän lapsen isäksi .


title: Niskavuoren Heta

text: Hetan veli Juhani Niskavuori on ostanut siskolleen ja langolleen Muumäen, jonka pinta-ala on neljäsataa tynnyrinalaa, kuten Kustaava muistuttaa, kun Heta pahoinvoivana vetäytyy häähumusta. Yllättäen Heta päättää lähteä Muumäelle kesken häätohinan, vaikka tarkoitus oli lähteä vasta seuraavana päivänä. Akusti ei vastustele, myöntyy vain tyynesti hymyillen nuorikkonsa tahtoon. Muumäki antaa oivat puitteet vaurastumiselle, mutta sen rakennukset ovat pahasti rappiolla. Päätalokin on vain vaatimaton mökkipahanen; vielä kurjempi kuin miksi Heta sen kuvitteli.


title: Niskavuoren Heta

text: Muumäen vanha emäntä, Akustin äiti Mari (joka ei ollut poikansa häissä) ja piika Siipirikko ottavat hääparin vastaan. Mari yrittää passata Hetaa parhaansa mukaan, mutta kaatuu vuoteeseen vanhuuttaan. Hetan prameat perintökalut istuvat kovin huonosti Muumäen vaatimattomaan mökkiin. Hän panee saman tien toimeksi, jotta uusi talo saataisiin pystyyn. Siipirikko on huolissaan isännän jaksamisesta Hetan menossa. Erään kerran, kun Siipirikko ja Akusti lähtevät kalaverkkoja kokemaan, hän tuo huolensa ilmi. Akusti toteaa vain, että hän ja Siipirikko ovat syntyneet raatamaan, kun taas Niskavuoren mamsellit ovat syntyneet salissa istumaan ja käsitöitä tekemään. Jalkavaivaisen piian ja Akustin välillä on eroottinen lataus, mutta vallitsevat siveysnormit pitävät sen haaveiden tasolla. Heta tiedostaa piian ja aviomiehensä välisen jännitteen, mutta katsoo sitä sormien läpi, kunhan Siipirikko pysyy vain piikalikkana, joka palvelee Akustia.


title: Niskavuoren Heta

text: Vaikka Akusti vaikuttaa Hetan tossun alla elävältä nahjukselta, hän kaiken aikaa hoitaa liiketoimiaan vaimonsa selän takana ja kasvattaa vaurauttaan. Mies panee rahan poikimaan ja ostaa metsää vaikka uuden päätalon rakentaminen siitä hieman viivästyykin vaimon harmiksi. Heta ja Akusti saavat yhden pojan ja kaksi tytärtä. Jaakko, Aliina ja Kerttu jäävät äidilleen etäisiksi. He avautuvat asioistaan mieluummin Siipirikolle. Heta pitää heitä "rengin lapsina", eikä näe heidän kouluttamistaan tarpeelliseksi. Isäänsä lapsilla on läheisemmät välit, vaikka he kutsuvatkin häntä Akustiksi. Eräänä iltana Akustin kanssa Tampereen-reissulla ollut Santeri poikkeaa Muumäelle sadetta pitämään, mutta Heta ajaa hänet melkein saman tien ulos. Samalla Santeri kohtaa ensimmäisen kerran Jaakon, jonka biologinen isä hän on. Jaakko saa tietää totuuden isästään vasta Akustin kuolinvuoteella vuosia myöhemmin.


title: Niskavuoren Heta

text:
Hetan lyödessä tahtia tunnelmaan Muumäen rappiotila kohoaa Niskavuortakin mahtavammaksi. Uusi päätalo rakennetaan kesällä 1914 ja siitä tulee muutaman metrin Niskavuorta pitempi! Muumäen nousun mahtitilaksi Heta lukee omaksi ansiokseen. Hän tulkitsee myös, että Akustin pitäjäläisten keskuudessa nauttima arvostus johtuu siitä, että tämä on nainut Niskavuoren tyttären. Akusti nousee muun muassa pankin johtokuntaan ja ennen kuolemaansa ehtii saada vielä kunnallisneuvoksen arvonimen.
Sisällissodan aikana Heta haluaisi lähettää Jaakon taistelemaan valkoisten joukkoihin, mutta Jaakko itse on vastentahtoinen. Myös Santeri ja Akusti vastustavat. Lisäksi Akustista tulee sodan kuukausina eräänlainen turva muille isännille. Hän pysyttelee puolueettomana, ja punaiset takavarikoivat Muumäeltä vähemmän omaisuutta kuin muilta suurtilallisilta. Siipirikon isä on sodassa punaisella puolella, ja siitähän ei hyvää seuraa. Siipirikko alkaa Hetan näkökulmasta käyttäytyä talossa emännän tavoin. Heta tekee päätöksen Siipirikon erottamisesta heti, kun sota on loppunut. Rauhan palattua maahan Muumäen pitkäaikainen piika Siipirikko muuttaa omaan pieneen mökkiin. Hetan tyttäret raivostuvat äitinsä päätöksestä.


title: Niskavuoren Heta

text: Sodan jälkeen Akusti jakaa entisille torppareilleen enemmän maata kuin laki vaatii, ja taitavalla manipuloinnillaan saa myös Hetan allekirjoittamaan vaadittavat paperit. Akusti ostaa mahtavan Huovilan kartanon, josta hän kaavailee tilaa Jaakolle. Isännän terveys alkaa vähitellen horjua; jonkin aikaa vuoteenomana oltuaan Akusti siirtyy ajasta ikuisuuteen. Perinnönjaossa ovat läsnä Heta lapsineen sekä vallesmanni ja Lammentaustan Santeri. Käy ilmi, että puoli pitäjää on velkaa Akustille. Heta haluaisi panna kaikki ulosottoon, varsinkin Santerin, jonka velka Akustille on 300 000 markkaa. Jaakko, Aliina ja Kerttu kuitenkin ovat pehmeämmällä linjalla. Tässä vaiheessa Jaakko tuo epäsuorasti ilmi, että on saanut tietää olevansa Santerin poika. Lisäksi Akusti on määrännyt Siipirikolle maksettavaksi 200 000 markkaa niistä vuosista, jotka hän palveli Muumäellä.


title: Niskavuoren Heta

text: Aivan lopussa Heta murtuu. Ei tosin raha-asioiden takia, vaan siksi, että Akustia ei enää ole.


title: Niskavuoren Heta

text: Vihtori Laurila jakoi "Suomen kirjallisuuden vuosikirjassa 1947" Wuolijoen näytelmien naishahmot kolmeen päätyyppiin: 1) viisas, vanha nainen, 2) älykäs, itsenäinen, sosiaalinen nainen, 3) kanamainen rouva. Risto Hannula kirjoitti "Suomen kansallisfilmografiassa 4": ”Hetan kohdalla moinen luokittelu ainakin menettäisi teränsä.” Heta on nähty monessa mielessä Loviisan vastakohtana. Esimerkiksi äitinsä perinnönjaossa Heta keskittyy pyyhkeisiin ja lakanoihin, kun taas Loviisa puhuu ”anoppinsa henkisestä perinnöstä”, sellaisesta ”mitä te ette kukaan halua ettekä kykene ottamaan minulta pois”.


title: Niskavuoren Heta

text: Rauni Luoma kirjoittaa muistelmateoksessaan "Ilon ja murheen näyttämöllä" Hetan roolista: ”Minussa itsessäni on Hetaa niin paljon, että kun vedän sen sisältäni esiin, eivät ihmiset, jotka ovat nähneet vain sen osasuoritukseni, tiedä minussa muuta puolta olevankaan.” Luoman mukaan Hetan tragedian ydin on siinä, että vaikka hänellä on aviomies, joka pystyy tarjoamaan hänelle kaiken tavoittelemisen arvoisen, Heta ei kykene vastaanottamaan sitä. Akusti on ja pysyy ”trenkinä”.


title: Niskavuoren Heta

text: "Niskavuoren Hetan" näytelmäversion kantaesitys oli Tampereen Työväen Teatterissa 16. marraskuuta 1950 ohjaajana Eino Salmelainen. Näyttämöllä Hetaa tulkitsi Bertta Tammelin, Akustia Toivo Mäkelä, Siipirikkoa Irma Seikkula ja Santeria Ossi Kostia.


title: Niskavuoren Heta

text: Lammentaustan Esteriä näyttelevä Hilkka Helinä oli Hetana elokuvassa "Loviisa – Niskavuoren nuori emäntä" (1946). "Niskavuoren Heta" on viidestä Niskavuori-sarjan mustavalkofilmatisoinnista ainoa, jossa Tauno Palolla ei ollut roolia.


title: Niskavuoren Heta

text: "Niskavuoren Heta" sai pääasiassa myönteisen vastaanoton. "Ilta-Sanomien" kriitikko kirjoitti ”Tämä elokuva on rauhallisessa varmuudessaan, sisäisessä jäntevyydessään ja filmillisessä kelpoisuudessaan oivallinen todistuskappale siitä, mihin kotimainen elokuvamme jaksaa ylettyä silloin, kun sen valmistamiseen pannaan tarpeeksi huolta, kun aihe saa taiteellisesti kypsyä tekijöittensä ajatuksissa, ja kun elokuvan pohjana on vahva, kestävä tarina --.” Tamperelaisen "Aamulehden" arvioija kirjoitti: ”Tuskinpa Suomessa on aikaisemmin tehty elokuvaa, joka olisi niin filmillinen kuin "Niskavuoren Heta".” Myös "Helsingin Sanomien" kritiikissä oltiin myönteisellä linjalla: ”"Niskavuoren Heta" on elokuvana onniteltava aikaansaannos.” Kielteistä kritiikkiä annettiin ohjaajalle liian teatterimaisista asetelmista.


title: Niskavuoren Heta

text: "Mitä missä milloin 1990" -kirjassa Kari Uusitalo valitsi "Niskavuoren Hetan" sadan merkittävän suomalaisen näytelmäelokuvan joukkoon.


title: Niskavuoren Heta

text: Elokuva esitettiin televisiossa ensi kerran 14. huhtikuuta 1963. Finnkino Oy on julkaissut elokuvan sekä VHS:nä että DVD:nä.


title: Matthew Lillard

text: Matthew Lillard (s. 24. tammikuuta 1970) on yhdysvaltalainen näyttelijä. Hänen kuuluisin roolinsa on Nuhru elokuvissa "Scooby-Doo" (2002) ja "" (2004).


title: Matthew Lillard

text: Lillard on syntynyt Lansingissa, Michiganin osavaltiossa, mutta kasvoi Tustinissa, Kaliforniassa. Kaliforniassa hän opiskeli American Academy of Dramatic Arts -nimisessä koulussa näyttelijätoverinsa Paul Ruddin kanssa. Myöhemmin hän opiskeli teatterikoulu Circle in the Squaressa New Yorkissa.


title: Matthew Lillard

text: Lillard avioitui näyttelijä Heather Helmsin kanssa vuonna 2000 ja heillä on kaksi lasta. Lillard on 192 sentin pituinen.


title: Jay Jay French

text: John French (s. 20. heinäkuuta 1952, New York City), taiteilijanimiltään Jay Jay French, Johnny Heartbreaker (uransa alkuvaiheilla käyttämä nimi) tai J.J. French, on yhdysvaltalainen muusikko. Hänet tunnetaan hard rock-yhtye Twisted Sisterin pitkäaikaisena rytmikitaristina. On huhuttu, että hänen oikea nimensä on John Fred Segall, mutta hän on ilmoittanut, että hänen ainoa virallinen nimensä on John French. Vuonna 2006 hän vieraili Lordin The Arockalypse-albumilla. Hän soitti kitaraa kappaleessa "The Chainsaw Buffet". French on myöhemmin vieraillut myös yhtyeen keikoilla. French käyttää Epiphonen kitaroita.


title: Bredäng

text: Bredäng on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu hallinnollisesti Skärholmenin kaupunginosa-alueeseen. Sitä rajaavat Mälarhöjdenin ja Sätran kaupunginosat, sekä Huddingen ja Ekerön kunnat. Kaupunginosa muodostettiin vuonna 1962, ja se on maa-alaltaan 2,09 neliökilometrin suuruinen. Vuonna 2004 siellä asui keskimäärin 9 103 ihmistä. Kaupunginosalla on Mälaren-järven rantalinjaa noin 1,5 kilometrin verran.


title: Bredäng

text: Vuosina 1926-1956 Bredäng tunnettiin nimellä Jakobsberg. Siellä sijaitsee Bredängin metroasema.


title: John French (täsmennyssivu)

text: John French voi tarkoittaa muun muassa seuraavia henkilöitä:


title: Bällsta

text: Bällsta on yksi Ruotsin pääkaupungin Tukholman kaupunginosista. Se sijaitsee läntisen Tukholman alueella ("Västerort"), ja kuuluu Bromman kaupunginosa-alueeseen. Sitä rajaavat Sundbyn, Bromstenin, Mariehällin, Riksbyn, Bromma Kyrkan ja Enebyn kaupunginosat. Kaupunginosa on maa-alaltaan 1,33 neliökilometrin suuruinen, ja vuonna 2005 siellä asui keskimäärin 777 ihmistä. Bällsta tunnetaan muun muassa siellä sijaitsevasta Solvallan raviradasta.


title: Harold Alexander

text: Harold Rupert Leofric George Alexander () oli brittiläinen sotamarsalkka sekä Tunisin ja Errigalin varakreivi (1946) ja jaarli (1952). Häntä pidetään yhtenä Britannian taitavimmista sotapäälliköistä toisen maailmansodan aikana.


title: Harold Alexander

text: Oltuaan Ranskassa Britannian siirtoarmeijan komentajana ja johdettuaan Dunkerquen evakuoimista toukokuussa 1940 Alexander siirrettiin Britteinsaarten Southern Commandin komentajaksi. Vuonna 1942 hänet komennettiin ylipäälliköksi Burmaan. Saman vuoden elokuussa Alexanderista tuli Lähi-idän joukkojen ylipäällikkö. Hänen alaisuudessaan ollut brittiläinen 8. armeija voitti Montgomeryn johdolla saksalaisen Rommelin johtaman armeijan Pohjois-Afrikassa loka–marraskuussa 1942 käydyssä El Alameinin toisessa taistelussa. Myöhemmin hän johti operaatiota Sisiliassa sekä valtasi ankarien taisteluiden jälkeen Italian niemimaan syyskuun 1943 ja syksyn 1944 välisenä aikana. Marraskuussa 1944 Alexanderista tuli koko Välimeren alueen ylipäällikkö, ja hänet nimitettiin sotamarsalkaksi.


title: Harold Alexander

text: Vuosina 1946–1952 Alexander oli Kanadan kenraalikuvernöörinä ja vuosina 1952–1954 puolustusministerinä.


title: Plastic Surgery Disasters

text: Plastic Surgery Disasters on yhdysvaltalaisen hardcore punk -yhtye Dead Kennedysin vuonna 1982 ilmestynyt toinen studioalbumi. Albumi on myöhemmin julkaistu samalla CD-levyllä yhtyeen aikaisemman "In God We Trust Inc." -EP:n kanssa.


title: Plastic Surgery Disasters

text: Levy laajentaa Dead Kennedysin musikaalista spektriä kauemmas perinteisestä hardcore punkista. Siinä on kuultavissa vaikutteita muun muassa surf-rockista ja 1970-luvun progesta sekä paljon spagettiwesternmäisiä kitaraosuuksia. Yhtye jatkoi tätä musiikillista muuntautumista vuoden 1985 levyllä "Frankenchrist".


title: Plastic Surgery Disasters

text: Vuoden 2001 uudelleenjulkaisussa levyn aloituskappale ”Government Flu” on jaettu kahteen osaan muodostaen levylle intron ”Advice from Christmas Past”.


title: Julia Taylor

text: Julia Taylor (s. 3. marraskuuta 1978, Budapest) on unkarilainen entinen pornonäyttelijä. Hän aloitti uransa vuonna 1998. Hän esiintyi urans aikana hieman yli sadassa elokuvassa. Ennen pornouraansa Taylor työskenteli tarjoilijana.


title: Israelin historia

text: Israelin historialla tarkoitetaan juutalaisten historiaa Israelin maassa (maa tunnetaan Raamatun nimillä Luvattu maa, Kanaaninmaa tai Kaanaa) sekä nykyisen Israelin valtion historiaa. Israelin historia ulottuu nykyihmisen edeltäjien varhaiskivikautisesta kulttuurista heprealaisten asettumiseen alueelle, jolloin alkoi historiallinen aika. Kolmannella vuosituhannella eaa. Lähi-itään tuli seemiläisiä kieliä puhuvia kansoja, joihin heprealaisetkin kuuluivat. Toisella vuosituhannella eaa. heettiläisten valtion romahdus ja egyptiläisten vallan heikkeneminen loivat tilaa heprealaisille. Kirjallisten merkintöjen osalta tunnetaan noin vuodelta 1211 eaa. ensimmäinen tunnettu Raamatun ulkopuolinen, Egyptin faarao Merenptahin tekemä, viittaus Israeliin.


title: Israelin historia

text: Vaikkakin monet muun maalaiset hallitsijat ja imperiumit olivat ajoittain vallassa, Israel oli pääsääntöisesti juutalainen aina 200-luvulle saakka. 200-luvun jälkeen alueen kristittyjen määrä kasvoi. 600-luvun muslimien valloituksen jälkeen alue tuli suurelta osin muslimien valtaan aina 1900-luvun puoliväliin saakka. Alue oli ristiretkien aikana vuosina 1096–1291 kristinuskon ja islamin välisen konfliktin kulminaatiopiste. Ristiretkien päätyttyä aina brittien alueen valloitukseen 1917 saakka se oli ensin mamelukkien hallinnassa ja vuoden 1517 jälkeen ottomaanien valtakunnan osa.


title: Israelin historia

text: 1800-luvun lopulla juutalaisten vainot, erityisesti Euroopassa, johtivat sionistisen liikkeen syntyyn. Sen jälkeen kun britit valtasivat Syyrian, ensimmäisen maailmansodan aikana annettiin Balfourin julistus ja Palestiinan brittiläinen mandaatti, "alija" eli juutalaisten muutto Israeliin lisääntyi ja johti kasvaviin jännitteisiin arabien ja juutalaisten välillä. Israelin itsenäistymiseen 1948 liittyi Israelin itsenäisyyssota ja massiivinen juutalaisten muutto sekä Euroopasta että muslimimaista, sekä arabien muuttoa pois Israelista, joka johti laajenevaan Arabien-Israelin -konfliktiin. Noin 42% maailman juutalaisista asuu nykyisin Israelissa.


title: Israelin historia

text: Suunnilleen vuodesta 1970 lähtien Yhdysvalloista on tullut Israelin tärkein liittolainen. Vuonna 1979 solmittiin Egyptin ja Israelin rauhansopimus, Camp Davidin rauhan ehtojen mukaisesti. Vuonna 1993 Israel allekirjoitti Oslo I -rauhansopimuksen PLO:n kanssa ja vuonna 1994 Israelin ja Jordanian rauhansopimus allekirjoitettiin. Huolimatta ponnisteluista rauhan muodostamiseksi Israelin ja palestiinalaisten välille, joista monet asuvat Israelissa tai Israelin miehittämillä alueilla, konfliktilla on edelleen suuri merkitys Israelissa ja kansainvälissä, sosiaalisessa ja talouselämässä.


title: Israelin historia

text: Israelin talous oli aluksi pääosin sosialistinen ja maata hallitsivat työvänpuolueen eri koalitiot 1970-luvulle saakka. Sen jälkeen Israelin talous on asteittain siirtynyt vapaaseen markkinatalouteen, mutta säilyttäen osittain sosiaaliturvajärjestelmän.


title: Israelin historia

text: Pääartikkeli:"Israelin esihistoria"


title: Israelin historia

text: Ubeidiyan alueelta Jordanin laaksosta on löytyneet työkalut 1,4–1,6 miljoonan vuoden takaa ovat yksi vanhimmista homidien jäänteistä Afrikan ulkopuolella.


title: Israelin historia

text: Karmel-vuorelta on löytynyt arkeologisia jäänteitä, joiden perusteella on mahdollista että noin 80 000 vuotta sitten neandertalit ja nykyihmiset elivät sovussa nykyisen Pohjois-Israelin alueella.


title: Israelin historia

text: Israelin esihistoria ulottuu nykyihmisen edeltäjien varhaiskivikautisesta kulttuurista heprealaisten asettumiseen alueelle, jolloin alkoi historiallinen aika. Vanhimmat kivikautiset asutukset Israelissa ovat Ein Gevissä, Wadi Amudissa ja Ubeidijessa Genesaretinjärven ympärillä. Karmel-vuorella on ollut asutusta paleoliittisella kaudella eli varhaisemmalla kivikaudella. Neoliittisen kauden eli nuoremman kivikauden asutuksia noin 10 000 vuoden takaa on löytynyt muun muassa Golanilta ja Jerikosta. Myös maanviljelyn vanhimmat vaiheet ulottuvat alueella 10 000 vuoden päähän.


title: Israelin historia

text: Maanviljelyä edelsi muun muassa villiviljan keräilyllä ja metsästyksellä elänyt Natufin kulttuuri. Muun muassa Jerikosta on löydetty linnoitettu kylä maanviljelyn syntyajoilta ajalta noin 8000 eaa.


title: Israelin historia

text: Kolmannella vuosituhannella eaa. Lähi-itään tuli seemiläisiä kieliä puhuvia kansoja, joihin heprealaisetkin kuuluivat. Toisella vuosituhannella eaa. heettiläisten valtion romahdus ja egyptiläisten vallan heikkeneminen loivat tilaa heprealaisille. Egypti ulotti vaikutuksensa alueelle jo varhain. Israelin alueelta tunkeutui kansaa Egyptiinkin, josta sitä palasi taas Israeliin. Nykyään tutkijat uskovat vastoin Raamatun väitteitä israelilaisten vallanneen Kanaanin maan pitkän ajan kuluessa, ja yhdistyneen Israelin kansan syntyneen vastavoimaksi filistealaisia vastaan. Egyptissä kävi vain pieni osa israelilaisista.


title: Israelin historia

text: Toisella vuosituhannella eaa. Kanaanin maata, josta osa tuli myöhemmin tunnetuksi nimellä Israel, hallitsi Egypti noin vuodesta 1550 eaa. vuoteen 1180 eaa.


title: Israelin historia

text: Merenptahin steela n. vuodelta 1209 eaa. on muinaisen Egyptin faarao Merenptahin kaiverruttama hieroglyfiteksti. Sitä pidetään yleisesti hyväksyttynä muinaisegyptiläisenä dokumenttina, jossa mainitaan "Isrir" (""ysrỉꜣr")" tai "Israel". Se on myös varhaisin tunnettu maininta Israelista, ja siksi sitä on kutsuttu myös nimellä "Israelin Steela". Suomennos tekstistä kuuluu: "Israel on ajettu erämaahan, sen viljaa ei enää ole". Steela ei tee selväksi, että Israel olisi jo tässä vaiheessa valtio, vaan viittaa kansaan tai heimoon, eikä kuningaskuntaan tai kaupunkivaltioon. Steelassa määräävä muoto on Israelista "ulkomaalaiset" eikä "valtio".


title: Israelin historia

text: Noin vuodesta 1200 eaa. lähtien aluetta hallitsivat juutalaiskuninkaat, kunnes se joutui Assyrian hallintaan.


title: Israelin historia

text: Sen jälkeen alue oli vuorotellen Babylonian, Persian valtakunnan ja seleukidien hallinnassa. Makkabealaiset nousivat 165 eaa. kapinaan seleukideja vastaan ja perustivat uudelleen Juudean kuningaskunnan.


title: Israelin historia

text: Juutalaiskuninkaiden jälkeen alueella oli lähinnä juutalaisiin vihamielisesti suhtautuneita hallitsijoita.


title: Israelin historia

text: Herodesten hallitsijasuvun aikana Juudea joutui Rooman valtaan. Suku hallitsi Juudeaa noin 37 eaa. – 44.


title: Israelin historia

text: Rooman valtakuntaa vastaan juutalaiset nousivat kaksi kertaa juutalaissotien nimellä tunnettuun kapinaan, ensin vuosina 66–70 ja sittemmin Simon bar Kokhban johdolla vuosina 132–135.


title: Israelin historia

text: Vuonna 70 Jerusalemin piirityksessä Tituksen johtama Rooman armeija valtasi Jerusalemin lähes viiden kuukauden piirityksen jälkeen. Kaupunki ryöstettiin valtauksen jälkeen, ja roomalaiset polttivat Jerusalemin toisen temppelin, jonka mukana tuhoutuivat juutalaisten arvokkaat sukuluettelot. Lähes koko kaupunki hävitettiin, ja ainoastaan Herodeksen palatsin tornit ja osa länsimuuria säästyivät. Juutalaisia surmattiin valtava määrä: Josephuksen mukaan surmansa saaneita oli noin 1,1 miljoonaa ja vankeja otettiin 97 000, mutta nykyisin näitä lukuja pidetään yliarvioituina. Valloitus oli ankara, osaksi juutalaisten peräänantamattomuuden vuoksi.


title: Israelin historia

text: Ensimmäinen juutalaissota päättyi kolme vuotta myöhemmin, kun roomalaiset valtasivat Masadan linnoituksen piirityksen jälkeen.


title: Israelin historia

text: Simon bar Kokhba perusti vuonna 132 lyhytaikaiseksi jääneen itsenäisen juutalaisvaltion, jota hän johti kolme vuotta käyttäen arvonimeä "nasi". Roomalaiset kukistivat hänen valtakuntansa vuonna 135 kaksi ja puoli vuotta kestäneen sodan jälkeen.


title: Israelin historia

text: Jo ennen juutalaissotia oli juutalaisia asunut runsaasti Israelin ulkopuolellakin, mutta kapinoiden jälkeen roomalaiset pakkosiirsivät loputkin juutalaiset eri puolille valtakuntaa. Näin sai alkunsa juutalaisten diaspora. Roomalaiset alkoivat käyttää Israelin entisestä alueesta nimeä Palestiina, joka johtui rannikolla aikoinaan asuneista filistealaisista.


title: Israelin historia

text: Rooman valtakunnan hajottua vuonna 390, alue oli vuoteen 611 saakka osa Itä-Roomaa eli Bysantin valtakuntaa. Bysantin kristinuskoa hallitsi ortodoksinen kirkko. 400-luvulla Länsi-Rooma romahti, mikä johti kristittyjen muuttoliikkeeseen Palaestina Priman provinssiin ja kristityistä tuli enemmistö alueella. Juutalaisia oli 10–15% ja heidän alueensa keskittyi suurelta osin Galileaan. Juutalaisuus oli ainoa sallittu ei-kristillinen uskonto, mutta juutalaisille oli asetettu kieltoja uusien palvontapaikkojen rakentamisessa, julkisten virkojen hoitamisessa ja orjien omistamisessa. Useita samarialaisten kapinoita puhkesi tällä aikakaudella, ja ne johtivat samarialaisten yhteisön pienenemiseen noin miljoonasta lähes katoamisen partaalle. Juutalaisten pyhiin Palestiinassa kirjoitettuihin kirjoituksiin tältä aikakaudelta kuuluvat Gemera (400), Jerusalemin Talmud (500) ja Haggada.


title: Israelin historia

text: Islam levisi nopeasti uskonnon 600-luvulla tapahtuneen syntymisen jälkeen. Vuonna 630 tapahtuneen aseellisen Mekan valtaamisen jälkeen islamia alettiin levittää osin myös sotilaallisesti muuallekin Arabian niemimaalle. Profeetta Muhammadin kuollessa islamin vaikutusalue käsitti jo laajoja alueita Mekan ja Medinan ympäristöstä sekä Omanin alueen. Muhammadin kuoltua vuonna 632 hänen lähipiiriinsä kuulunut Abu Bakr järjesti itsensä "uskovien sotapäälliköksi" ja myöhemmin kalifiksi. Vain kaksivuotisen valtakautensa aikana Abu Bakr oli jo ehtinyt muodostaa islamilaisen armeijan ja valloittaa loputkin Arabian niemimaasta.


title: Israelin historia

text: Abu Bakrin seuraaja Umar ibn al-Khattab eli Omar jatkoi valloitusretkiä Arabiaa ympäröiviin naapurivaltioihin, jotka olivat siihen aikaan sisäisesti heikossa tilassa. Omar ehti elinaikanaan valloittaa Bysantilta useita kristittyjen pyhinä pitämiä alueita, kuten koko Syyria-Palestiinan 638.


title: Israelin historia

text: Näistä ajoista 1900-luvulle saakka enemmistö maan asukkaista oli arabeja.


title: Israelin historia

text: Vuosina 1099–1291 alue oli ristiretkeläisten valloittama, ja ristiretkeläiset perustivat Jerusalemin kuningaskunnan. Ristiretket olivat paavin hyväksymiä, uskonnollisesti motivoituja sotaretkiä erityisesti keskiajalla. Aluksi tarkoitus oli vallata Jerusalem takaisin kristittyjen hallintaan, minkä vuoksi ensimmäiset ristiretket kohdistuivat islaminuskoisia vastaan. Vuonna 1187 aijubidien sulttaani Saladin löi ristiretkeläiset Hattinin taistelussa, ja valloitti Jerusalemin ja suurimman osan Jerusalemin kuningaskunnan alueista. Vuoteen 1291 mennessä muslimit valloittivat alueen kokonaan.


title: Israelin historia

text: Mamelukit hallitsivat aluetta 1260–1517. Mamelukit olivat muslimikalifien, seldžukkien ja aijubidien keskiajalla käyttämiä sotilasorjia, joista tuli ajan myötä voimakas sotilaskasti, ja jotka useammin kuin kerran anastivat vallan itselleen.


title: Israelin historia

text: Alueen valloitti 1517 osmanien valtakunta, johon se kuului vuoteen 1920. Osmanit eli ottomaanit olivat muslimeja, mutta valtakuntaan kuului monia kansoja, jotka saivat säilyttää oman kulttuurinsa ja uskontonsa.


title: Israelin historia

text: 1500-luvulla osmanien valtakuntaan liitettiin Selim I:n (1512–1520) alaisuudessa Egypti, Hijaz (Mekan ja Medinan alueet), Palestiina, Algeria ja alueita Punaisen meren rannalta.


title: Israelin historia

text: Osmanien valtakunta rappeutui ja sen valtapiiri Euroopassa murentui 1800-luvulla ja 1900-luvun alussa.


title: Israelin historia

text: Juutalaisten keskuudessa alkoi 1800-luvun lopulla esiintyä sekulaarisia ajatuksia itsenäisestä juutalaisesta kansallisvaltiosta. Nathan Birnbaum otti vuonna 1891 käyttöön termin sionismi kuvaamaan tätä liikettä. Keskeisessä osassa liikkeessä oli itävaltalaisen juutalaisen sanomalehtimiehen, Theodor Herzlin vuonna 1896 julkaisema kirja "Der Judenstaat", jossa hän visioi juutalaisen valtion perustamisesta 1900-luvun aikana. Herzlin vaikutuksesta sionistit järjestäytyivät poliittiseksi liikkeeksi.


title: Israelin historia

text: Sionististen aatteiden innostamana nykyisen Israelin valtion alueelle alkoi muuttaa juutalaisia vuosina 1881–1903. Tätä ensimmäistä aaltoa kutsutaan myös nimellä ensimmäinen "alija". Vuoteen 1903 mennessä noin puolet ensimmäisistä 35 000 maahanmuuttajasta oli kuitenkin lähtenyt pois alueelta. Toisen alijan aikana 1904–1914 Palestiinaan muutti noin 40 000 juutalaista pääasiassa Venäjältä pakoon pogromeja. Toisen alijan aikana alkoi muodostua Israelin tulevan itsenäisyyden keskeisiä kansallisia instituutioita: heprean kieltä ryhdyttiin elvyttämään, ja alueella syntyi hepreankielistä lehdistöä ja kirjallisuutta. Juutalaiset perustivat myös poliittisia puolueita ja ammattiyhdistyksiä. Noin puolet toisen alijan aikana alueelle muuttaneista juutalaisista poistui vuoteen 1914 mennessä, jolloin ensimmäinen maailmansota keskeytti maahanmuuton.


title: Israelin historia

text: Ensimmäisessä maailmansodassa Britannia otti alueen hallintaansa mandaattialueena.Vuonna 1922 Palestiinasta tehtiin Kansainliiton päätöksellä Britannian mandaattialue, josta kuitenkin pian erotettiin 3/4 eli Jordanjoen itäpuoli Transjordaniaksi (nykyisin Jordania), josta juutalaiset karkotettiin.


title: Israelin historia

text: Jo vuonna 1917 Britannian ulkoministeri Arthur Balfour esitti julistuksen, jonka mukaan Britannia sitoutui tukemaan Maailman Sionistijärjestön tavoitetta juutalaisten kotimaan perustamisesta. Sen jälkeen juutalaisten maahanmuuttajien määrä suorastaan räjähti ja alueen kansanryhmien välit kiristyivät. Kolmas "alija" alkoi ensimmäisen maailmansodan päätyttyä Venäjällä tapahtuneen lokakuun vallankumouksen ja Balfourin julistuksen käynnistämänä. Suurin osa noin 40 000:sta muuttajasta oli nuoria "halutzimeja" eli uudisraivaajia Itä-Euroopasta. Kolmannen alijan aikana perustettiin Haganah eli juutalaisten puolisotilaalliset joukot alueen väestöryhmien välien kiristyttyä laajamittaisen juutalaisen maahanmuuton seurauksena.


title: Israelin historia

text: Juutalaisten yllätykseksi alueen arabiväestö vastusti voimakkaasti juutalaisten asettumista Palestiinaan. Maahanmuuton alkuaikoina pienet arabiryhmät hyökkäsivät juutalaisia ja juutalaisten siirtokuntia vastaan ja ajan kuluessa vastarinnasta tuli järjestelmällisempää. Britit eivät onnistuneet lopettamaan väkivaltaa ja joskus kieltäytyvät suojelemasta hyökkäysten kohteeksi joutuneita juutalaisia. Juutalaistenkin reaktiot vaihtelivat: pääosa siirtolaisista kannatti "itsehillinnän" politiikkaa kun toisaalta radikaalit maanalaiset ryhmät suosivat voimakkaita kostotoimenpiteitä.


title: Israelin historia

text: Vuosien 1936–47 välisenä aikana kansanryhmien välinen väkivalta raaistui ja laajeni. Britannian asettama Peelin komissio totesi vuonna 1936, että arabien ja juutalaisten yhteiselo alueella oli mahdotonta ja ehdotti alueen jakamista juutalais- ja palestiinalaisalueisiin. Juutalaiset kannattivat esitystä, mutta arabit vastustivat sitä. Vuosina 1936–39 palestiinalaiset kapinoivat brittihallintoa vastaan. Väkivaltaisuuksien vuoksi britit suostuivat rajoittamaan maahanmuuttoa ja ilmoittivat vuonna 1939, että 15 000 juutalaista saisi muuttaa alueelle vuosittain seuraavan viiden vuoden ajan. Tämän jälkeen maahanmuuttoon olisi vaadittu palestiinalaisten suostumus. Samanaikaisesti britit käyttivät raakoja otteita kapinan kukistamiseksi.


title: Israelin historia

text: Britannia luovutti ongelman YK:n ratkaistavaksi. YK:n yleiskokouksessa annettiin esitys alueen jakamisesta arabi- ja juutalaisvaltioihin marraskuussa 1947. Esitystä tukivat sekä Yhdysvallat, erityisesti presidentti Harry S. Truman, että Neuvostoliitto YK:n esitys jakoi alueen kahteen suurin piirtein yhtä suureen osaan monimutkaisten rajanvetojen avulla ja lisäksi Jerusalemista tehtäisiin kansainvälisesti hallinnoitu erillisalue. Tavoitteina olivat alueiden taloudellinen yhtenäisyys ja avoimet rajat. Ehdotuksen tekemisen aikaan alle puolet alueen maista oli palestiinalaisten omistuksessa, vähän alle puolet oli "kruununmaita" ja vain 8 % juutalaisten hallussa. Palestiinassa asui noin 600 000 juutalaista ja 1,2 miljoonaa arabia. Suunnitelman toimimattomuus selvisi pian. Palestiinaa ympäröivät arabivaltiot vastustivat esitystä ja kieltäytyivät tunnustamasta juutalaisvaltiota, kun taas Israelin tuleva, ensimmäinen pääministeri David Ben-Gurion hyväksyi suunnitelman.


title: Israelin historia

text: Israelilaisten maanalaisten ryhmittymien ja palestiinalaisjoukkioiden väliset yhteenotot alkoivat lähes välittömästi YK:n päätöslauselman jälkeen. Brittien ei onnistunut hillitä väkivaltaisuuksia vähäisten aseiden ja rajallisten miesresurssien vuoksi. Kaksi palestiinalaisten puolisotilaallista vapaaehtoisarmeijaa, joita johtivat Haj Amin al-Husseini Jerusalemin alueella ja Fawzi El Kaukji Galileassa, tekivät hyökkäyksiä juutalaisiin siirtokuntiin ja kaupunkeihin. Näitä joukkoja vastaan taisteli juutalaisten maanalainen armeija Haganah ja siitä eronneet radikaalimmat ryhmittymät kuten Irgun ja Lehi. Palestiinalaisjoukot saartoivat myös Jerusalemin kaupungin. Jerusalemissa puhkesi mellakoita 30. marraskuuta ja 1. joulukuuta 1947, jotka pian levisivät koko alueelle. Palestiinalaiset suorittivat joukkomurhan Gush Etzionin kaupungissa ja juutalaiset Deir Yassinissä. Palestiinalaisia alkoi paeta kylistä ja kaupungeistaan taistelujen tieltä. Erityisesti lähes koko Haifan kaupungin arabiväestö pakeni maalis-huhtikuussa 1948 vaikka sekä juutalaiset että britit pyrkivät suostuttelemaan heitä jäämään.


title: Israelin historia

text: Taisteluiden aluksi palestiinalaiset olivat selvästi niskanpäällä ja Haganahin tiedusteluraporttien mukaan tilanne maaliskuussa 1948, erityisesti Jerusalemissa, oli kriittinen. Maaliskuussa tilanne alkoi kuitenkin kääntyä juutalaisten kannalta otollisemmaksi. Haganah aloitti ensimmäisen täysmittaisen sotilasoperaationsa, Operaation nahshon, hyökäten 1 500 sotilaan voimin Qoloniyahin ja Qastelin arabikyliin ja murtaen tilapäisesti Jerusalemin saarron. Kylät kukistuivat huhtikuun alussa ja Abdel Khader Al-Husseini kuoli taisteluissa. Fawzi El-Kaukjin armeija lyötiin Mishmar Haemeqin taistelussa 12. huhtikuuta. Palestiinalaistaistelijoiden hyökkäyksien jälkeen Irgun hyökkäsi Jaffan kaupunkiin, josta palestiinalaiset pakenivat.


title: Israelin historia

text: Brittien poistuttua alueelta Israel julistautui itsenäiseksi 14. toukokuuta 1948 ennen Britannian mandaatin umpeutumista keskiyöllä 15. toukokuuta. Ympäröivät arabivaltiot Egypti, Syyria, Jordania ja Libanon sekä Irak hyökkäsivät heti sen jälkeen Israeliin. Maiden sotilasoperaatiot eivät olleet keskenään koordinoituja. Taisteluja käytiin useissa lyhyissä jaksoissa, joiden välillä oli tulitaukoja. Syttyneessä sodassa siirtomaajärjestelmää vastustanut Neuvostoliitto tuki Israelia, kun taas Britannia vanhana siirtomaaisäntänä tuki edelleen arabeja itsenäistyvää siirtomaataan vastaan.


title: Israelin historia

text: Sodan alussa erityisesti Egyptin ja Syyrian armeijat saavuttivat merkittävää sotamenestystä. Egyptiläisten onnistui panssarijoukkojensa avulla katkaista koko Negevin autiomaa ja miehittää juutalaisvaltiolle määriteltyjä alueita. Egyptiläiset yrittivät myös valloittaa Tel Avivin, mutta israelilaisten onnistui torjua hyökkäys viime hetkellä Tšekkoslovakiasta hankituilla Messerschmitt-hävittäjillä.


title: Israelin historia

text: Arabimaat tekivät ratkaisevan erehdyksen solmimalla kesäkuussa aselevon Israelin kanssa. Israelin onnistui uudelleen järjestellä, rekrytoida ja kouluttaa lisää sotilaita ja organisoida 60 000 miehen tehokas armeija. Aselepo pelasti myös Jerusalemin kaupungin, joka oli nääntymäisillään nälkään Jordanian saarrettua sen. Aselevon aikana eri juutalaiset aseelliset ryhmät, Haganah, Palmah, Irgun ja Lehi yhdistettiin Israelin puolustusvoimiksi. Arabivaltioiden ei onnistunut käyttää aselepoa yhtä tehokkaasti ja ne eivät halunneet kuluttaa sodassa enempää rahaa ja miehiä. Aselevon jälkeen Israelin onnistui lyödä egyptiläiset takaisin ja vapauttaa Jerusalem. Israel hyökkäsi Lodin ja Ramlan palestiinalaiskaupunkeihin, jotka olivat Jerusalemiin johtavan tien varrella ja tapettuaan joukon siviilejä, karkottivat suurimman osan jäljelle jääneistä. Israelin joukot myös tuhosivat lukuisia arabikyliä Tel Avivin ympäristöstä. Sodan jälkeen Keski-Israelissa ei käytännössä ollut enää palestiinalaisasutusta.


title: Israelin historia

text:
Sodan alkuvaikeuksista huolimatta Israelin onnistui voittaa sota, koska sen joukot olivat paremmin organisoituja ja sen onnistui tuomaan maahan tarvittavia aseita. Sodan päätyttyä vuonna 1949 Israelin haltuun jäi suurempia alueita kuin YK:n jakosuunnitelmassa oli kaavailtu; Israelin hallussa oli 78 % Jordanjoen länsipuolisista maista. Jerusalem jaettiin Israelin ja Jordanian kesken ja jäljelle jääneitä arabialueita miehittivät Egypti ja Jordania. Arabivaltiot kieltäytyivät allekirjoittamasta lopullista rauhansopimusta Israelin kanssa.
Suuri määrä arabeja pakeni tai karkotettiin uuden juutalaisvaltion alueelta. Arviot pakolaisten määrästä vaihtelevat 600 000–900 000 välillä, YK:n virallinen arvio on 711 000. Näihin päiviin asti jatkuneen Lähi-idän kriisin vuoksi on pakolaiskysymys edelleen ratkaisematta. Yli 400 vallatun alueen palestiinalaiskylää tuhottiin maan tasalle. 30. maaliskuuta 1950 Israel takavarikoi pakolaisten maaomaisuuden.


title: Israelin historia

text: Israelin itsenäistymisen jälkeen alkoi Euroopasta muuttaa alueelle suurin joukoin šoasta eli holokaustista selviytyneitä juutalaisia, ja maan väkiluku yli kaksinkertaistui vuosien 1948–1951 aikana. Seuraavan vuosikymmenen aikana 600 000 juutalaista pakeni tai karkotettiin ympäröivistä arabimaista ja Iranista Israeliin.


title: Israelin historia

text: Vuonna 1956 Egypti päätti ottaa Britannian ja Ranskan omistaman Suezin kanavan omaan omistukseensa.Tämä ei ollut brittien ja ranskalaisten mieleen, jotka olivat suurimmat osakkeenomistajat. Nasser puolusti kantaansa sillä, että kanavayhtiö oli rekisteröity Egyptissä.


title: Israelin historia

text: Ranskalaisten suunnitelma "Operaatio Muskettisoturi" antoi Israelille vapaat kädet hyökätä Siinaille. 29. lokakuuta israelilaiset hyökkäsivät. Iso-Britannia ja Ranska antoivat Israelille ja Egyptille uhkavaatimuksen pysyä 10 kilometrin päästä Suezin kanavasta. Egypti luonnollisesti kieltäytyi. Brittiläis-ranskalaiset joukot valtasivat Port Saidin 5. marraskuuta. Egyptiläiset sulkivat kanavan merenkululta ja räjäyttivät öljyjohdot. 6. marraskuuta britit ja ranskalaiset lopettivat sodankäynnin. Vetäytymisen ehtoina olivat YK:n UNEF-joukkojen sijoittaminen Siinaihin valvomaan, että Egypti ei enää hyökkää Israeliin kuten vuoden 1948 sodassa. Kriisin jälkeen britit sijoittuivat Adeniin ja Irakiin, ranskalaiset Bizerteen ja Beirutiin.


title: Israelin historia

text: Aselepo solmittiin, kun Yhdysvallat ja Neuvostoliitto painostivat osapuolia rauhaan. Aluksi Neuvostoliitto oli Israelin liittolainen, mutta Yhdysvalloista tuli Israelin liittolainen vuoden 1967 sodasta alkaen. Kylmän sodan aikana Neuvostoliitto puolestaan tuki ja aseisti useita alueen arabivaltioita.


title: Israelin historia

text: Vuonna 1967 Egypti saartoi Israelin laivaliikenteen Punaisellamerellä, poisti UNEF-rauhanturvaajat alueelta ja siirsi tankkeja ja satoja sotilaita Siinaille ilmoittaen olevansa valmis sotaan. Israel päätti vastata hyökkäämällä, ja kuuden päivän sota alkoi Israelin ennalta ehkäiseväksi julistamalla iskulla, jolla se onnistui muutamassa tunnissa tekemään Egyptin ilmavoimat toimintakyvyttömiksi. Jordania puolestaan hyökkäsi Israelin kaupunkeihin Länsi-Jerusalemiin sekä Netanyaan. Sodan lopussa Israelin hallintaan jäivät Gaza, Siinain niemimaa, Länsiranta ja Golanin kukkulat. Ennen sotaa Egyptin presidentti Nasser julisti, että "päämäärämme on tuhota Israel. Arabit haluavat taistella".. Israelin armeijan silloisen esikuntapäällikön Jitzhak Rabinin mukaan israelilaiset tiesivät, ettei Nasserin tarkoitus ollut aloittaa sotaa, koska hänen Siinaille lähettämiään divisioonia ei ollut riittävästi hyökkäyssotaan. Israel palautti Siinain niemimaan Egyptille vuonna 1979 solmitun Camp Davidin rauhansopimuksen mukaan vastineeksi Egyptin lupauksesta olla hyökkäämättä Israeliin.


title: Israelin historia

text: Jordania karkotti Palestiinan vapautusjärjestön PLO:n Libanoniin vuonna 1971. Libanonissa PLO osallistui Syyrian ja Israelin ohella šiiamuslimien, sunnimuslimien, druusien ja kristittyjen väliseen Libanonin sisällissotaan. PLO:n ja Israelin välillä oli jatkuvasti yhteenottoja Libanonin etelä- ja Israelin pohjoisosissa, ja yhteenotot johtivat lopulta 1978 Israelin operaatio Litaniin, jolla Israel työnsi PLO:n taistelijat pohjoisemmaksi Libanoniin. Libanonin valtion vastalauseet johtivat alueen luovutukseen YK:n rauhanturvaajien valvontaan ja Israelin osittaiseen vetäytymiseen alueelta.


title: Israelin historia

text: Syyria ja Egypti hyökkäsivät Israeliin 1973 ja yllättivät pyhänvietossa olleen Israelin. Israel kärsi aluksi huomattavia tappioita erityisesti Golanin kukkuloilla, mutta reservijoukkojen saapuessa rintamille muutamien päivien kuluttua sotatilanne alkoi muuttua. Merkittävä vaikutus sodan lopputulokseen oli Yhdysvaltojen ilmavoimien järjestämällä ilmasillalla, joka varmisti sodan aikana Israelin armeijan huollon. Toista viikkoa jatkuneiden taistelujen jälkeen Egypti ja Syyria olivat menettäneet useimmat valtaamansa asemat, ja pian Israel työntyi Suezin kanavan länsirannalle ja Syyriaan. Tulitauko astui voimaan kolme viikkoa sodan alkamisesta.


title: Israelin historia

text: Israel hyökkäsi sisällissodan repimään Libanoniin uudelleen vuonna 1982 tarkoituksenaan torjua Libanonin puolelta maan pohjoisosiin tehtyjä terrori-iskuja. Operaatiolle se antoi nimen Rauha Galileaan. Muodostettuaan 40 kilometrin levyisen turva-alueen Israelin armeija jatkoi kuitenkin hyökkäystä sisämaahan ja valloitti myös maan pääkaupungin Beirutin. PLO, joka oli pitänyt päämajaansa kaupungissa, pakeni Tunisian pääkaupunkiin Tunisiin.


title: Israelin historia

text: Syyskuussa 1982 Länsi-Beirutissa joukko libanonilaisia kristittyjä oikeistofalangistisia taistelijoita tunkeutui Israelin armeijan vartioimaan pakolaisleiriin ja surmasi eri arvioiden mukaan 700–3 500 palestiinalaista. Israelin armeijan ja maan silloisen puolustusministerin Ariel Sharonin osuus tähän Sabran ja Shatilan verilöylynä tunnettuun tapahtumaan herätti laajaa keskustelua, ja Sharon joutui eroamaan ministerintehtävästään. Israel veti joukkonsa maasta pääosin vuonna 1986 mutta jatkoi miehitystä Etelä-Libanonin turvavyöhykkeellä tukemansa puolisotilaallisen Etelä-Libanonin armeijan (SLA) kanssa. Miehityksen aikana sekä Israelin puolustusvoimat että SLA syyllistyivät Amnesty Internationalin mukaan ihmisoikeusloukkauksiin, ja muun muassa vankeja kidutettiin järjestelmällisesti, kunnes Israelin korkein oikeus syyskuussa 1999 tuomitsi käytännön lainvastaisena. Israel vetäytyi alueelta vuonna 2000, minkä jälkeen sen ottivat hallintaansa Hizbollah-järjestö sekä YK:n rauhanturvajoukot. YK-joukoista huolimatta Hizbollah on jatkanut rakettihyökkäyksiä Israelin alueelle. Lisäksi Hizbollahin sanotaan aseistavan ja tukevan palestiinalaistaistelijoita.


title: Israelin historia

text: Jännitteet nousivat, kun palestiinalaiset surmasivat 6. joulukuuta 1987 ostoksilla Gazassa olleen israelilaisen. Neljä palestiinalaista kuoli 9. joulukuuta 1987 Jabalyassa auto-onnettomuudessa, jossa toisena osapuolena oli israelilainen kuorma-auto. Palestiinalaiset lähtivät osoittamaan mieltä, ja seuranneissa mellakoissa kuoli israelilaisen sotilaan luodista yksi palestiinalainen. Israelin armeija vastasi väkivallalla: ensimmäisten 31 kuukauden aikana sai surmansa 670 siviiliä ja tuhansia haavoittui. Palestiinalaiset puolestaan olivat surmanneet 11 israelilaista sotilasta.. Ensimmäisen intifadan yhteenotoissa kuoli yhteensä noin 1 400 palestiinalaista ja noin 270 israelilaista siviiliä ja 150 israelilaista sotilasta.


title: Israelin historia

text: Saddam Hussein ampui Persianlahden sodan aikana 1990-luvun alussa ohjuksia Israeliin. Tarkoitus oli provosoida maa sotilaalliseen iskuun Irakia vastaan, ja sen onnistuminen olisi saattanut johtaa arabimaiden irtautumiseen Kuwaitin vapauttamiseksi muodostetusta liittoumasta. Yhdysvallat toimitti torjuntaohjuksia Israelille, joka pidättäytyi omasta Irakin vastaisesta operoinnista.


title: Israelin historia

text: Kansannousu jatkui aina vuoteen 1993. Työväenpuolueen voitettua vuoden 1992 vaalit Jitzhak Rabin aloitti neuvottelut PLO:n kanssa rauhan aikaansaamiseksi, ja vuonna 1993 osapuolet allekirjoittivat Oslon sopimuksen. Myös nimellä Oslo I tunnetussa sopimuksessa Israel ja PLO tunnustivat toisensa. Se merkitsi mahdollisuutta ratkaista Israelin ja palestiinalaisten välinen Palestiinan peruskonflikti. 1994 myös Jordania solmi rauhansopimuksen Israelin kanssa. Se takasi rauhan Israelin pisimmälle maarajalle. Rauhanprosessi tarjosi Israelille ensi kertaa mahdollisuuden liittyä niin taloudellisesti kuin kulttuurisestikin osaksi Lähi-itää.


title: Israelin historia

text: Oslon sopimuksen suosio Israelissa alkoi vähentyä Hamasin aloitettu ennennäkemättömän laajan terrorikampanjan. Juutalaisterroristi Jigal Amir murhasi vuonna 1995 pääministeri Rabinin. Rabinin murha vaikutti kansalaismielipiteeseen ja nosti Oslon sopimuksen toisen israelilaisen pääneuvottelijan Shimon Peresin suosiota. Palestiinalaisten jatkuvat itsemurhapommi-iskut käänsivät kansalaismielipiteen kuitenkin uudelleen kovemman linjan kannattajien puolelle, ja toukokuussa 1996 Peres hävisi täpärästi Likud-puolueen ehdokkaalle Benjamin Netanjahulle. Vaikka Netanjahu olikin Oslon sopimuksen vastustaja, hänen kaudellaan Israel vetäytyi Hebronista ja antoi palestiinalaishallinnolle laajemmat valtuudet. Netanjahun kaudella myös itsemurhaiskujen määrä väheni. Vuoden 1999 vaalit voitti työväenpuolueen Ehud Barak, josta tuli pääministeri Netanjahun jälkeen.